Apakah PKR sudah buka keahlian kepada warga Bangladesh?

Papan tanda cawangan Parti Keadilan Rakyat (PKR) yang mempunyai tulisan dalam bahasa Benggali – bahasa rasmi Bangladesh – menimbulkan persoalan sama ada bangsa Melayu kini sudah tidak menyokong parti itu lagi.

Lalu, PKR mula membuka keahliannya kepada warga Bangladesh yang ramai di negara ini.

Is susulan beberapa papan tanda cawangan atau ranting parti itu, khususnya di kawasan Parlimen Kuala Selangor yang banyak tertera tulisan Benggali yang menjadi bahasa rasmi Bangladesh.

Bagaimanapun, Ahli Dewan Undangan Negeri Selangor (ADUN) Bukit Melawati, Juwairiya Zulkifli berkata berlaku kesilapan dalam cetakan tulisan papan tanda tersebut.

“Saya berasa kesal di atas isu kesilapan cetakan bahasa pada papan tanda ranting cabang Kuala Selangor yang telah dipasang di beberapa lokasi,” katanya dalam kenyataan hari ini.

Terdahulu, gambar papan tanda bertulis beberapa bahasa termasuk Cina dan jawi beredar di media sosial menyebabkan ramai ahli parti itu yang mempersoalkan tindakan mencetak bahasa Benggali.

Ahli Dewan Undangan Negeri Bukit Melawati, Juwairiya Zulkifli hadir pada majlis sambutan Deepavali tetapi tidak memakai pelitup muka dan melakukan penjarakan fizikal. – Gambar FB Juwairiya Zulkifli

Sementara itu, semakan Agenda Daily dalam laman Facebook beliau, mendapati Juwairiya tidak mematuhi prosedur operasi standard (SOP) Pelan Pemulihan Negara (PPN) dengan tidak memakai pelitup muka dan melaksanakan penjarakan fizikal ketika hadir pada satu majlis sambutan Deepavali, baru-baru ini.

Berdasarkan gambar-gambar yang dimuat naik beliau dalam laman Facebook itu, sesetengah pengunjung majlis berkenaan juga didapati tidak mematuhi perintah Ordinan Darurat (Pencegahan dan Pengawalan Penyakit Berjangkit) (Pindaan) 2021.

Walaupun Selangor kini berada di bawah Fasa 4 PPN, semua individu diwajibkan memakai pelitup muka terutama apabila berada di tempat awam.

Majlis rasmi kerajaan dan swasta juga dibenarkan bagi individu yang telah lengkap menerima vaksin tertakluk kepada kapasiti ruang dengan penjarakan fizikal.


Jangkitan baharu turun semula bawah 3,000, sembilan kematian

Jangkitan harian Covid-19 di seluruh negara dalam tempoh 24 jam semalam (Isnin, 31 Oktober 2022) turun semula, setelah tiga hari berturut-turut mencatat angka melebihi 3,000 kes.

Dalam tempoh semalam sebanyak 2,913 jangkitan baharu direkodkan, berbanding 3,129 kes pada Ahad, menurut data Kementerian Kesihatan (KKM) yang dikemas kini tengah malam tadi.

Angka itu turut membabitkan tujuh kes import yang positif Covid-19.

Jumlah itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,902,964 kes, dengan 4,835,053 pesakit telah sembuh, termasuk 2,833 yang pulih semalam.

Selangor masih kekal mencatat kes tertinggi sebanyak 1,153 menjadikan kumulatif positif di negeri itu meningkat kepada 1,499,353 kes.

Menurut data laman sesawang Github KKM, daripada jumlah kes baharu itu, 2,131 kes melibatkan individu yang telah menerima suntikan dos penggalak, berbanding 2,411 pada Ahad.

Sebanyak 528 kes (penerima dua dos – 518 Ahad); 240 kes (individu tidak divaksinasi – 192 Ahad); dan 14 kes (individu belum lengkap divaksinasi – lapan Ahad).

Sementara itu, data laman sesawang KKMNOW juga menunjukkan sehingga kini 31,436 kes masih aktif, meningkat lagi berbanding 31,365 kes yang dilaporkan sehingga Ahad.

Daripada jumlah itu, 29,973 pesakit masih menjalani kuarantin di rumah (29,855 pesakit pada Ahad); 1,407 dirawat di hospital, turun berbanding 1,444 pada Ahad.

Seramai 56 pesakit dimasukkan ke unit rawatan rapi (66 pada Ahad), dengan 34 daripadanya memerlukan alat bantuan pernafasan (39 Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan sembilan pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’.

Daripada jumlah itu, tiga kematian dilaporkan di Negeri Sembilan (satu BID); masing-masing dua kes di Johor serta Selangor; dan masing-masing satu di Kedah dan Pahang.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,475 kes.

Jumlah itu, termasuk 7,762 kes kematian di luar fasiliti kesihatan atau brought in death (BID).


Ringgit terus jatuh hari ini, Bursa Malaysia pula didagangkan rendah

Ringgit dibuka rendah berbanding dolar Amerika Syarikat (AS) ketika diniagakan pagi ini (22 Ogos 2022), sementara Bursa Malaysia juga didagangkan rendah setelah pelabur mencari saham pada harga rendah, selain tumpuan kepada kaunter perbankan, telekomunikasi dan penjagaan kesihatan.

Ringgit terus mencatatkan penurunan dari minggu lepas apabila tumpuan ramai pelabur beralih kepada mata wang selamat berikutan kemungkinan satu lagi kenaikan kadar oleh Rizab Persekutuan (Fed) AS, lapor Bernama memetik analisis peniaga.

Pada jam 9.15 pagi, mata wang tempatan berada pada 4.4830/4860 berbanding dolar AS daripada 4.4760/4795 pada Jumaat.

Dalam nota penyelidikan hari ini, MIDF Research berkata ringgit merosot sebanyak 0.7 peratus kepada RM4.478 pada minggu ke minggu pada Jumaat lepas walaupun kemerosotan itu tidak begitu mendadak berbanding mata wang utama dan serantau lain.

“Pelonggaran dasar oleh People’s Bank of China baru-baru ini dan pada tahap tertentu, pertumbuhan yang lembap di China turut membawa kepada penyusutan nilai ringgit dan mata wang serantau,” katanya.

MIDF Research berkata minit mesyuarat Jawatankuasa Pasaran Terbuka Persekutuan (FOMC) pada 22 Julai lepas memberi petunjuk bahawa Fed terus komited untuk menurunkan inflasi kepada sasaran inflasi jangka panjang sebanyak 2.0 peratus.

“Kenyataan terkini daripada penggubal dasar Fed turut menunjukkan bahawa satu lagi kenaikan kadar yang besar dijangka dipertimbangkan pada mesyuarat FOMC yang akan datang pada 22 Sept 2022,” katanya.

Sementara itu, ringgit diniagakan tinggi berbanding sekumpulan mata wang utama.

Unit tempatan meningkat berbanding euro kepada 4.4951/4981 daripada 4.5069/5104 pada Jumaat lepas dan naik berbanding pound kepada 5.1949/1984 daripada 5.3126/3167 sebelum ini.

Ia turut meningkat berbanding yen Jepun kepada 3.2642/2666 daripada 3.2767/2795 pada Jumaat dan naik berbanding dolar Singapura kepada 3.2152/2178 daripada 3.2225/2254 sebelum ini.

Sementara itu, tindakan pelabur yang mencari saham pada harga rendah dijangka memberi tumpuan kepada kaunter perbankan, telekomunikasi dan penjagaan kesihatan berikutan jualan besar-besaran baru-baru ini, seterusnya menaikkan indeks petunjuk pasaran yang dibuka rendah pagi ini, kata peniaga.

Pada 9.23 pagi, petunjuk pasaran FTSE Bursa Malaysia KLCI (FBM KLCI) merosot 8.14 mata kepada 1,496.30 daripada 1,504.44 pada Jumaat.

Indeks petunjuk pasaran dibuka rendah 2.83 mata kepada 1,501.61.

Dalam pasaran secara menyeluruh, kaunter rugi mengatasi kaunter untung sebanyak 323 berbanding 137 manakala 249 kaunter tidak berubah, 1,619 tidak diniagakan dan 17 yang lain digantung.

Jumlah dagangan sebanyak 248.13.34 juta unit bernilai RM143.43 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata beliau menjangka pasaran akan bertambah baik hari ini dan berada dalam julat 1,500-1,515.

“Bagi pendapatan korporat yang diumumkan setakat ini, kami mendapati bahawa bank, pekebun, Real Estate Investment Trust (REIT) dan entiti pembuatan terpilih (teknologi serta makanan dan minuman) melaporkan pendapatan yang kukuh,” katanya dalam nota penyelidikan hari ini.

Sementara itu, saham wajaran tinggi Bursa, Maybank dan Petronas Chemicals, masing-masing merosot empat sen kepada RM8.88 dan RM8.70 manakala Public Bank dan IHH Healthcare, masing-masing berkurangan dua sen kepada RM4.59 dan RM6.39.

Daripada saham aktif, Cnergenz naik 5.5 sen kepada 94 sen dan Agmo meningkat setengah sen kepada 81.5 sen manakala CSH Alliance merosot setengah sen kepada empat sen dan LGMS berkurangan dua sen kepada RM1.08.


Pakej haji 2022 syarikat swasta paling rendah RM53,000, kata persatuan

Kos menunaikan ibadah haji tahun ini menerusi syarikat pengendali umrah dan haji swasta dijangka mencecah hingga lebih RM50,000 seorang, dengan paling rendah adalah RM53,000 dan tertinggi RM270,000.

Presiden Persatuan Agensi Pelancongan Umrah dan Haji Malaysia (PAPUH). Datuk Seri Razali Mohd Sham kenaikan harga pakej ini berikutan kos pengurusan haji yang semakin meningkat meliputi penginapan, makanan dan pengangkutan yang perlu ditanggung jemaah.

“Dahulu kos untuk seorang jemaah haji menginap di Arafah dan Mina adalah sebanyak 1,034 Riyal (kira-kira RM1,166.44), sekarang sudah 5,433 Riyal (bersamaan kira-kira RM6,128.72),” katanya memetik laporan Bernama, hari ini.

Beliau berkata demikian sebagai mengulas jangkaan berlakunya peningkatan mendadak kos menunaikan ibadah haji para jemaah tahun ini, apabila Lembaga Tabung Haji (TH) menjangkakan kos meningkat kepada lebih RM25,000 susulan kenaikan berkaitan cukai dan caj perkhidmatan baharu yang dikenakan kerajaan Arab Saudi.

Razali berkata selain itu, peningkatan kos haji juga disebabkan oleh kenaikan cukai nilai tambah (VAT) yang dikenakan kerajaan Arab Saudi.

“Sudah pasti bagi mereka yang ingin menggunakan perkhidmatan swasta ini perlu mengambil kira (pelbagai sudut termasuk) kedudukan hotel yang berdekatan dengan masjid dan sebagainya (yang) akan mempengaruhi kos,” katanya.

Sementara itu, Pengarah Urusan Manazel Al Mashaer Travel Services Sdn Bhd Mohd Lokman Hamzah berkata kenaikan harga itu antara lain disebabkan oleh kos penginapan yang melambung tinggi susulan kekurangan hotel yang dibenarkan beroperasi.

“Hotel itu ada, tapi permit atau pun lesen untuk beroperasi itu belum diluluskan lagi atas faktor Covid-19 dan prosedur operasi standard (SOP) yang ditetapkan oleh Kerajaan Arab Saudi. Kalau dahulu untuk sebilik katakanlah semasa Ramadan, kita boleh dapat (harga) dalam RM18,000 hingga RM19,000, tetapi sekarang dah jadi RM25,000 sebilik disebabkan kekurangan hotel,” katanya.

Mengakui kenaikan kos menunaikan rukun Islam kelima itu akan memberi kesan kepada syarikat-syarikat pengendali umrah dan haji, Mohd Lokman bagaimanapun berkata kenaikan harga itu tidak dapat dielakkan.

“Kemungkinan (pemintaan haji daripada jemaah) akan berkurangan disebabkan kenaikan kos. Kalau jemaah sudah terpilih, sudah tentu dia akan pilih TH yang (menawarkan kos haji sebanyak) RM25,000. Nak tak nak, mesti dia kena pergi (menunaikan haji) juga.

“Berbanding dengan swasta macam kami ini, pakej (menunaikan haji) paling rendah pun dah RM53,000 atau RM55,000 (dan) rata-rata dari semua agensi paling rendah RM55,000 dan untuk pakej yang paling tinggi boleh mencecah RM270,000 dulu RM230,000,” katanya.


Undi PH di Selangor bermakna beri laluan UMNO berkuasa semula: Ulasan

Pengundi Selangor bakal membuat perhitungan pada 12 Ogos depan sama ada untuk mengekalkan kerajaan Pakatan Harapan (PH) yang kini bersama UMNO atau membuat pilihan kerajaan negeri baharu bersama Perikatan Nasional (PN).

Selepas 15 tahun rakyat Selangor hidup bersama kerajaan negeri tanpa UMNO di dalam pentadbirannya, namun senario itu akan berubah jika pengundi memilih PH pada Pilihan Raya Negeri (PRN) kali ini kerana ia bermakna mereka juga akan mengundi parti diketuai Datuk Seri Ahmad Zahid Hamidi.

Pengundi Selangor pada 2008 membuat kejutan apabila menendang keluar UMNO yang sejak sekian lama memerintah kerajaan negeri dengan menggantikan kerajaan baharu Pakatan Rakyat (PR) ketika itu.

Ketika bersama PR ketika itu yang terdapat PAS di dalam gabungan itu, UMNO berjaya disingkirkan dengan hanya mendapat 20 kerusi Dewan Undangan Negeri (DUN).

Apabila UMNO-Barisan Nasional (BN) disingkirkan pada 2008 itu, ia juga menyaksikan pelbagai skandal dan pendedahan kes rasuah yang dilakukan oleh pemimpin parti tersebut sepanjang mereka berkuasa.

Rakyat Selangor juga tidak lupa kes rasuah melibatkan bekas Menteri Besar, Datuk Seri Mohamad Khir Toyo yang disabitkan disabitkan atas pertuduhan menyalah guna kuasa sebagai penjawat awam bagi memperoleh dua lot tanah dan sebuah banglo di Shah Alam bernilai RM6.5 juta pada harga RM3.5 juta pada 2007 untuk dirinya dan isteri.

Kes Khir tersebut adalah permulaan kepada kejatuhan UMNO di Selangor dan pada PRN 2013 juga menyaksikan gabungan PR sekali lagi berjaya mengekalkan kemenangan mereka.

Pada 2013, jumlah kerusi dimenangi PR juga bertambah daripada hanya memenangi 36 kerusi menjadi 44 kerusi DUN, sementara UMNO-BN hanya menang 20 kerusi.

Kemenangan PR di Selangor adalah disebabkan sentimen kuat pengundi di negeri itu yang menolak UMNO-BN dan pada 2018 sekali lagi pengundi memberi kepercayaan kepada Pakatan Harapan (PH), bukannya UMNO untuk mentadbir negeri tersebut.

Berbeza dengan PRN 2008 dan 2013, PH masuk bertanding tanpa PAS berada dalam gabungan tersebut kerana PR sudah terbubar.

PH adalah gabungan baharu yang terdapat di dalamnya, Bersatu dan masuk PRN Selangor menentang PAS dan UMNO ketika itu.

UMNO-BN mengalami kekalahan paling memalukan dalam sejarah pada PRN 2018 apabila hanya berjaya memenangi empat kerusi DUN sahaja.

Tiga PRN Selangor sebelum ini membuktikan sentimen rakyat yang menolak UMNO-BN dan apa sahaja anasir yang mempunyai kaitan dengan parti tersebut.

Rakyat Selangor memberi sokongan kepada mana-mana gabungan parti politik asalkan tidak terdapat elemen UMNO, bagaimanapun pada PRN 2023 kali ini senario tersebut sudah berubah.

PH mengambil risiko untuk bekerjasama dengan UMNO pada PRN yang akan berlangsung 12 Ogos depan, pembahagian kerusi dibuat antara PH dengan UMNO-BN dan sudah semestinya kerusi yang paling banyak akan menjadi milik parti komponen PH yang terdiri daripada PKR, DAP dan Amanah.

Bagaimanapun, PH kini sudah bekerjasama dengan UMNO, musuh tradisi politik sejak sekian lama atas alasan kononnya kerajaan perpaduan.

Retorik politik dimainkan untuk menyejukkan hati pengundi yang tertipu dengan helah pemimpin PH yang mahu berkuasa di peringkat Persekutuan.

Realitinya, langkah PH untuk bekerjasama dengan UMNO di Selangor akan membuka laluan kepada kembalinya parti yang suatu ketika dahulu merompak dan menyakau hasil bumi di negeri tersebut.

PH kini memberi nyawa untuk UMNO kembali berkuasa di Selangor dan sudah pastinya jawatan penting dalam kerajaan negeri juga sedang diintai pemimpin UMNO di negeri tersebut yang sudah bertahun-tahun menjadi pembangkang.

Peluang kini terhidang buat pemimpin UMNO untuk membuat ‘comeback’ di Selangor dan langkah PH bekerjasama dengan mereka adalah permulaan langkah untuk mereka menguasai negeri tersebut selepas PRN nanti.


Jangkitan baharu Covid di 12 negeri melonjak, kes di Melaka turut naik

Hanya empat sahaja negeri dan Wilayah Persekutuan yang merekodkan penurunan jangkitan harian Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri.

Keempat-empat negeri itu ialah Pulau Pinang, Perak, Kedah dan Wilayah Persekutuan Putrajaya.

Jumlah kes di 12 lagi negeri dan Wilayah Persekutuan merekodkan peningkatan seiring lonjakan jangkitan harian di seluruh negara daripada 5,413 kes semalam kepada 6,288 kes hari ini – dua minggu setelah cuti sempena sambutan Deepavali.

Lembah Klang kembali menjadi penyumbang terbesar jumlah jangkitan baharu, dengan merekodkan 2,046 kes berbanding 1,580 semalam.

Keseluruhannya sejak awal tahun lalu hingga hari ini, Lembah Klang mencatat 938,352 kes positif dengan 906,743 pesakit telah sembuh, dan 12,302 kematian.

Lembah Klang yang merangkumi Selangor, Kuala Lumpur dan Putrajaya mencatat 21,044 kes aktif, termasuk 17,988 pesakit menjalani kuarantin di rumah; 1,467 di tempatkan di PKRC; 1,461 dimasukkan ke hospital; dan 128 pesakit dirawat di unit rawatan rapi (ICU), dengan 72 daripadanya memerlukan alat bantuan pernafasan.

Selangor merekodkan jangkitan harian tertinggi apabila kes melonjak kepada 1,615 hari ini berbanding 1,217 yang dilaporkan dalam tempoh sama semalam – naik dua hari berturut-turut – menjadikan keseluruhannya 734,234 kes positif, dengan 708,116 pesakit telah sembuh.

Kuala Lumpur pula mencatat 403 jangkitan baharu, berbanding 312 kes semalam. Bagaimanapun, jangkitan di Putrajaya merekodkan penurunan daripada 51 kes semalam kepada 28 hari ini.

Negeri lain yang merekodkan peningkatan kes ialah Kelantan, Sabah, Johor, Pahang, Sarawak, Terengganu, Negeri Sembilan, Melaka, Labuan, dan Perlis.

Jangkitan positif di Kelantan naik daripada 743 kes semalam kepada 804 hari ini; diikuti Sabah sebanyak 599 kes baharu (487 semalam); Johor (538 kes hari ini, 479 semalam); dan Pahang (377 kes hari ini, 329 semalam).

Sarawak pula merekodkan 300 kes hari ini berbanding 266 semalam; diikuti Terengganu (299 kes hari ini, 261 semalam); Negeri Sembilan (244 kes hari ini, 198 semalam); Labuan (28 kes hari ini, empat semalam); dan Perlis (27 kes hari ini, 25 semalam).

Melaka yang berdepan Pilihan Raya Negeri pada 20 November ini, turut merekodkan peningkatan jangkitan daripada 116 semalam kepada 137 kes hari ini.

Sementara itu, Ketua Pengarah Kesihatan Tan Sri Dr Noor Hisham Abdullah berkata, lapan lagi kluster baharu dikesan dalam tempoh 24 jam sehingga 12 tengah hari tadi menjadikan keseluruhannya 5,858 kluster dengan 5,611 daripadanya telah ditamatkan dan 247 lagi masih aktif.

Bagaimanapun dalam laporan harian situasi semasa jangkitan Covid-19 hari ini, beliau tidak memperincikan di mana kluster baharu itu dikesan.

Mengenai kes hari ini, beliau juga memaklumkan 125 kes atau 2.0 peratus daripada 6,288 kes baharu adalah pesakit kategori 3, 4 dan 5, manakala 98.0 peratus atau 6,163 kes lagi adalah pesakit kategori 1 dan 2.

Menurutnya dalam tempoh sama 4,743 pesakit telah sembuh menjadikan kumulatif sebanyak 2,466,523 kes atau 96.2 peratus daripada 2,563,153 kumulatif kes positif.

“Seramai 536 pesakit kini dirawat di ICU dengan 251 memerlukan alat bantuan pernafasan,” katanya.


Aktiviti pembalakan dihentikan sementara Jabatan Perhutanan Pahang

Aktiviti pembalakan diarah dihentikan sementara Jabatan Perhutanan Pahang sehingga ke suatu tempoh yang akan diumumkan kelak.

Notis pemberhentian itu dibuat menerusi sepucuk surat yang dilaporkan dilihat oleh portal Malaysiakini walaupun pada awalnya kerajaan negeri bersungguh-sungguh menafikan wujud aktiviti pembalakan yang dijalankan di beberapa daerah dalam negeri itu yang dilanda bencana banjir besar baru-baru ini.

Surat itu memberi arahan “Arahan penangguhan sementara aktiviti pengusahasilan hutan dan pengangkutan kayu balak semasa musim tengkujuh dan bencana banjir tahun 2022.”

Ia dikeluarkan oleh Pengarah Perhutanan Pahang Mohd Hizamri Mohd Yasin semalam.

“Adalah dimaklumkan bahawa Jabatan Perhutanan Negeri Pahang telah mengambil keputusan untuk memberhentikan sementara operasi pengusahasilan hutan dan pengeluaran kayu dari matau di Negeri Pahang bermula 3 Januari 2022 sehingga satu tarikh yang akan dimaklumkan kelak.

“Justeru itu, pihak tuan adalah dipohon untuk mengambil tindakan segera bagi penangguhan sementara ini bagi mengurangkan impak terhadap kawasan usahasil dan keselamatan pekerja.

“Tindakan yang sewajarnya akan diambil kepada pemegang lesen yang melanggar arahan ini dan boleh disabitkan kesalahan di bawah peruntukan Aka Perhutanan Negara 1984,” kata surat itu lagi.

Malaysiakini melaporkan Hizamri mengesahkan sudah mengeluarkan arahan itu.

Menurut Hizamri, surat itu merupakan pekeliling dalaman yang dikeluarkan kepada pegawai perhutanan Pahang.

Pahang mengalami banjir di banyak lokasi di negeri ini berikutan musim tengkujuh.

Bagaimanapun, keadaan banjir yang kelihatan sangat teruk tahun ini menyebabkan ramai pihak menyalahkan pembalakan sebagai punca utama.

Ini terutamanya selepas sejumlah besar serpihan kayu ditemui di kawasan Telemong, yang sesetengah pihak mendakwa mungkin hasil daripada aktiviti pembalakan.

Jabatan itu bagaimanapun menafikan dakwaan berkenaan, menjelaskan serpihan berpunca daripada kejadian kepala air di Sungai Temeriak, Sungai Kerau dan Sungai Timbul pada 18 Dis.


Tiada lesen baharu dikeluarkan untuk melombong di Tasik Chini

Pejabat Tanah dan Galian (PTG) Pahang tidak pernah mengeluarkan lesen aktiviti perlombongan di kawasan seluas 4,600 hektar selepas Tasik Chini di Pekan diwartakan sebagai Hutan Simpan Chini pada 13 Mac 2019.

Bagaimanapun, PTG dalam kenyataan hari ini berkata sebanyak 14 lesen berbuat demikian dikeluarkan sebelum Tasik Chini diangkat sebagai hutan simpan, dengan dua daripadanya masih beroperasi.

PTG juga berkata satu daripada lesen itu akan tamat pada hujung bulan ini manakala lesen satu lagi pemegang pajakan atau operator berakhir pada hujung tahun ini.

“Pihak berkuasa negeri komited memastikan tiada lesen baharu akan dikeluarkan di kawasan Tasik Chini selain tidak akan berkrompromi atas kegagalan pematuhan syarat oleh pemegang pajakan atau operator.

“Pada 17 Jun 2020, PBN telah mengeluarkan arahan berhenti kerja serta-merta kepada 11 pemegang pajakan atau operator di kawasan Tasik Chini kerana berlaku ketidakpatuhan pada syarat kelulusan perlombongan,” kata PTG.

Terdapat lapan agensi teknikal daripada kerajaan negeri dan persekutuan terlibat dalam penilaian pematuhan syarat aktiviti perlombongan, antaranya Jabatan Mineral dan Geosains (JMG), Jabatan Perhutanan Negeri Pahang (JPNP) dan Jabatan Alam Sekitar (JAS).

Jabatan lain ialah Jabatan Pengairan dan Saliran (JPS), Pejabat Tanah dan Daerah (PTD), Badan Kawal Selia Air, Jabatan Perhilitan Negeri (JPN) dan Jabatan Kerja Raya (JKR).

Selain itu, pihak berkuasa negeri juga telah mengeluarkan prosedur operasi standard (SOP) bagi Tindakan Pemulihan Akibat Ketidakpatuhan Kepada Syarat-syarat Kelulusan Aktiviti Perlombongan di Tasik Chini pada 20 Julai 2020 kepada semua pajakan dan operator berkenaan.

“Mereka hanya dibenarkan beroperasi setelah semua arahan dipatuhi, antaranya perlu melakukan penandaan sempadan yang jelas, menanam semula pokok, mendaftar penggunaan jentera, dikenakan bayaran bon jaminan RM250,000 dan menyediakan pos pasukan penguat kuasa.

“JPNP juga sejak 18 Nov 2019 hingga 30 Dis 2019, telah melaksanakan kerja pemulihan dan penanaman pokok di kawasan Tasik Chini melibatkan keluasan 1.2 hektar melalui Kumpulan Wang Amanah Pemulihan Bersama bernilai RM 250,000,” kata kenyataan itu.


Fasiliti saringan Covid-19 swasta akan dibuka di KLIA

Pusata fasiliti saringan Covid-19 swasta akan dibuka di lapan lokasi di Lapangan Terbang Antarabangsa Kuala Lumpur (KLIA) mulai Julai ini, kata Malaysia Airports Holdings Bhd.

Dalam satu kenyataan, pengendali lapangan terbang negara itu memaklumkan lima daripada fasiliti berkenaan terletak di terminal utama KLIA manakala tiga lagi di terminal KLIA2, dan ia akan dilengkapi dengan ruang rehat serta tempat duduk yang selesa untuk penumpang sementara menunggu keputusan ujian saringan masing-masing.

“Fasiliti baharu ini adalah antara beberapa penambahbaikan yang dilaksanakan oleh MAHB dalam usaha meningkatkan keselesaan dan kemudahan selain memastikan pelaksanaan protokol keselamatan perjalanan di lapangan terbang,” menurut kenyataan itu lapor Bernama.

Ketua Pegawai Eksekutif MAHB Datuk Mohd Shukrie Mohd Salleh berkata pihaknya telah bekerjasama rapat dengan pihak berkuasa yang berkaitan untuk memastikan penyedia perkhidmatan yang dilantik mendapat kelulusan Kementerian Kesihatan (KKM) untuk menjalankan perkhidmatan saringan itu.

“Kami yakin kemudahan baharu ini akan memberi kesan positif kepada kepada permintaan pelancongan apabila sempadan dibuka kembali. Kemudahan ini juga dijangka memenuhi keperluan kira-kira 40,000 penumpang setiap hari yang cukup untuk menampung kemasukan antarabangsa di kedua-dua terminal setelah keadaan pulih,” katanya.


Saya tak letak jawatan, kata Tengku Zafrul perbetul laporan media

Tengku Datuk Seri Zafrul Abdul Aziz hari ini menegur Utusan Malaysia kerana membuat laporan tidak benar mengenai peletakan jawatan beliau sebagai Menteri Kewangan.

Dalam kenyataannya beliau berkata akhbar berkenaan boleh bertanya kepada pegawainya sama ada beliau telah meletak jawatan atau pun tidak.

“Saya ingin merujuk kepada laporan Utusan Malaysia yang bertanya sama ada saya telah letak jawatan. Ini berkaitan dengan pembentangan Rang Undang-Undang Perbekalan Tambahan 2021 (2022) oleh Timbalan Menteri Kewangan I, YB Dato’ Indera Mohd Shahar bin Abdullah di Parlimen.

“Sebenarnya, ini memang berdasarkan perancangan kita. Tahun lepas pun, Timbalan Menteri Kewangan juga yang bentangkan, atau mungkin Utusan Malaysia buat-buat tak tahu, tak ingat atau tak kisah?

“Mereka boleh saja minta pengesahan dari pejabat atau pegawai saya. Saya mohon, kalau boleh, adillah sikit bila buat laporan media – gunakanlah kuasa pena anda untuk menceritakan hal yang betul, bukan menghebahkan khabar angin,” katanya.

Mengenai isu ketidakhadiran di Parlimen pada sesi Waktu Pertanyaan Menteri (MQT), Tengku Zafrul menjelaskan beliau mempunyai kecemasan peribadi pagi tadi dan tidak dapat hadir ke Dewan Rakyat dan perkara ini telahpun dimaklumkan semalam.

“Tiada niat untuk tidak menunaikan tanggungjawab saya menjawab soalan sebagai Menteri Kewangan,” katanya.

“Mengikut prosedur soalan MQT, hanya Menteri sahaja yg boleh memberikan jawapan, dan ini bukan pertama kali seorang Menteri diminta untuk membacakan jawapan Menteri lain. Banyak precedent on this,” katanya sambil berterima kasih kepada Menteri di Jabatan Perdana Menteri (Hal Ehwal Agama) Datuk Idris Ahmad yang membacakan jawapan beliau.

Beliau memberi jaminan akan menyediakan jawapan kepada soalan tambahan secara bertulis.


Isu PBM makin panas: Larry gantung dua orang kuat Zuraida

Krisis dalaman Parti Bangsa Malaysia (PBM) semakin panas apabila Datuk Larry Sng yang mendakwa masih menjadi presiden parti menggantung dua pimpinan tertinggi yang juga orang kuat ‘presiden’ Datuk Zuraida Kamaruddin.

Larry mengumumkan penggantungan yang berkuat kuasa serta-merta itu di Facebooknya, hari ini, susulan isu pelantikan Zuraida sebgai ‘presiden’ yang didakwanya tidak mengikut prosedur.

“Selaras Perlembagaan PBM Fasal 60 (iii), saya bertindak menggantung Setiausaha Agung, Nor Hizwan Ahmad dan Ketua Penerangan, Zakaria Abdul Hamid berkuat kuasa serta-merta.

“Ini susulan mesyuarat majlis tertinggi yang diadakan 7 Oktober dijalankan tanpa arahan daripada saya sebagai Presiden parti. Mesyuarat diadakan ketika pembentangan bajet dan saya hanya dimaklumkan hasil mesyuarat selepas diadakan.

“Keputusan mesyuarat itu dikatakan telah melantik Zuraida sebagai presiden, sedangkan jawatan itu tidak pernah dikosongkan,” katanya yang menegaskan masih Presiden PBM yang sah mengikut rekod Jabatan Pendaftar Pertubuhan (RoS).

Kedua-duanya merupakan bekas ahli PKR dipercayai orang kuat Zuraida.

Pada 7 Oktober lalu, Ahli Parlimen Ampang itu diumumkan telah dilantik sebagai presiden baharu PBM setelah diputuskan Mesyuarat Majlis Tertinggi PBM.

Mengulas lanjut, Larry menemplak permainan politik yang menyebabkan kekeliruan dalam kalangan ahli sekali gus menjejaskan kepimpinannya.

“Oleh itu, jawatan ini akan digantung sehingga jawatakuasa disiplin melihat perkara ini selepas pilihan raya.

“Buat sementara tugas Setiausaha Agung akan diambil alih oleh timbalannya, Jenny Chiew,” katanya.

Sebelum ini, Larry menegaskan beliau tidak akan meletakkan jawatan sekiranya pilihan raya bakal berlangsung dalam masa terdekat.

“Sekiranya Parlimen bubar dalam tempoh beberapa hari ini dan tarikh pilihan raya ditetapkan, saya akan menandatangani watikah kerana secara rasmi saya presiden. Jadi, saya kata, biarkan dulu fasa tidak menentu berlalu sebelum saya menyerahkan kepadanya.

“Surat watikah hanya boleh ditandatangani presiden yang namanya berada dalam rekod RoS atau kita akan berdepan risiko calon tidak layak bertanding pada hari penamaan calon, selain jika calon PBM menang ia akan dicabar mengikut perundangan,” katanya.


Nazri sahkan UMNO tawar calon PM kepada PAS, Bersatu untuk dipersetujui

Pemimpin senior UMNO, Datuk Seri Nazri Aziz mengesahkan partinya menawarkan nama wakil parti mereka, Datuk Seri Ismail Sabri Yaakob sebagai calon Perdana Menteri (PM) kepada PAS dan Bersatu untuk dipersetujui bersama.

Terdahulu, Agenda Daily melaporkan UMNO sedang berunding dengan PAS dan Bersatu untuk menamakan calon daripada parti tersebut sebagai PM, ia bagi mengelakkan blok pembangkang kembali berkuasa di Putrajaya.

Ahli Parlimen (MP) Padang Rengas itu mengesahkan menandatangani surat akuan bagi menyokong Ismail Sabri untuk mengambil alih jawatan PM.

“Kita tunggu dan lihat, saya sudah tandatangan akuan bersumpah untuk Ismail Sabri.

“Saya akan sokong apa-apa sahaja yang diputuskan oleh Ismail untuk kami ahli-ahli parlimen melakukan langkah seterusnya,” katanya lapor portal.

Menurut sumber, rundingan yang diketuai dua pemimpin dalam kem UMNO yang berbeza tersebut bagi memastikan nama Ketua Pembangkang Datuk Seri Anwar Ibrahim dan DAP tidak kembali menerajui kerajaan pusat.

Antara yang menjadi pertimbangan kem 15 Ahli Parlimen (MP) yang bersama Zahid sekiranya terpaksa menyokong Anwar dan DAP ialah komposisi minoriti MP Melayu Islam yang berada dalam kerajaan baharu tersebut, ia memandangkan jumlah MP bukan Melayu yang berada dalam blok pembangkang, Pakatan Harapan (PH) ketika ini adalah seramai 58 orang.

Sekiranya 15 MP UMNO bergabung dengan blok pembangkang tersebut dicampur dengan 33 orang MP Melayu Islam dalam PH ia masih bukan majoriti kerana hanya sekadar memiliki 48 MP bumiputera.

Keadaan ini berisiko akan menjejaskan kestabilan kepada kerajaan baharu tersebut yang mungkin tidak diterima oleh rakyat yang majoritinya beragama Islam berbangsa Melayu dan berkemungkinan besar juga akan ditolak Yang di-Pertuan Agong.

Rundingan tersebut ada mencadangkan nama calon PM dari UMNO, namun sekiranya mengikut hierarki parti nama Zahid yang sepatutnya ditabalkan sebagai PM baharu tetapi ia mungkin mengundang kritikan kerana terpalit dengan kes mahkamahnya.

Nama bekas Perdana Menteri, Datuk Seri Najib Razak difahamkan turut antara yang dicadangkan sebagai calon PM baharu, ia memandangkan kononnya populariti dan penerimaan rakyat dalam media sosial yang seakan menyokong beliau.

Selain itu, nama Ismail Sabri dan Menteri Kanan, Datuk Seri Hishammuddin Hussein juga dikatakan ditawarkan sebagai pengganti kepada Muhyiddin sekiranya berlaku peletakan jawatan esok.

Sementara itu, sedang berlegar dalam media sosial dan kumpulan WhatsApp politik ketika ini berhubung satu sidang media yang akan diadakan UMNO untuk mengumumkan calon PM dan TPM pada hari ini.

Senario politik ketika ini memaksa beberapa parti politik dalam kerajaan Perikatan Nasional (PN) mencari jalan alternatif lain sekiranya ia tumbang, bagaimanapun UMNO melihat ini adalah peluang terbaik untuk mereka kembali berkuasa di Putrajaya dan menjadi dominan.

Sumber dalam Bersatu memberitahu beberapa pimpinan UMNO sudah memaklumkan tawaran calon PM dan TPM mereka, ia bagaimanapun masih dalam perbincangan dan tiada sebarang keputusan muktamad diputuskan setakat ini untuk sama ada menerima tawaran tersebut.

PAS juga masih belum membuat keputusan muktamad dan sedang menimbang tawaran UMNO tersebut.

Sekiranya tawaran UMNO ini menjadi kenyataan ia akan mengembalikan pemerintahan parti utama orang tersebut selepas tewas dalam Pilihan Raya Umum Ke-14 lalu.

Jumaat lalu, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.

Bagaimanapun, blok pembangkang menolak mentah-mentah cadangan tersebut.


Jumlah pemberian vaksin sudah melebihi 13.1 juta dos

Negara terus merekodkan jumlah pemberian vaksin harian tertinggi apabila semalam sahaja 460,158 dos suntikan diberikan menjadikan keseluruhan berjumlah 13,107,716 dos.

Menteri Kesihatan Datuk Seri Dr Adham Baba berkata semalam, sebanyak 304,807 suntikan diberikan kepada penerima dos pertama, manakala 155,351 individu melengkapkan dos kedua masing-masing.

Pemberian dos vaksin semalam adalah yang tertinggi direkodkan sejak program vaksinasi negara dilancarkan. Ia telah melepasi sasaran awal yang ditetapkan sebelum ini.

Selangor kekal merekodkan jumlah pemberian dos tertinggi dengan 113,458 dos membabitkan 84,771 dos pertama dan 27,687 dos kedua, diikuti Sarawak dengan 73,814 dos (20,415 / 53,399); Kuala Lumpur sebanyak 72,231 (51,700 / 20,531); Johor 30,425 (23,425 / 7,000); dan 25,200 di Negeri Sembilan (18,573 / 6,627).

Sementara itu Jawatankuasa Khas Jaminan Akses Bekalan Vaksin Covid-19 (JKJAV) sekali lagi mengingatkan orang ramai bahawa vaksin Covid-19 adalah percuma di Malaysia.

“Orang ramai diminta terus melaporkan kepada Polis Diraja Malaysia sekiranya ada tawaran penjualan vaksin kepada mereka,” kata JKJAV dalam kenyataan hari ini.

Terdahulu, pada 14 Jun dan 22 Jun lalu, Badan Bertindak Imunisasi Covid-19 (CITF) membuat laporan kepada polis susulan aduan orang ramai mengenai dakwaan penjualan vaksin berkenaan.

CITF juga memberi kerjasama kepada polis untuk menyegerakan siasatan dakwaan penyelewengan itu dan difahamkan beberapa tangkapan telah dilakukan.

Pemberian suntikan vaksin adalah dilaksanakan secara percuma kepada semua penduduk Malaysia di bawah Program Imunisasi Covid-19 Kebangsaan (PICK).

CITF juga menegaskan bahawa tiada kelulusan telah dikeluarkan oleh JKJAV kepada mana-mana pihak untuk tujuan penjualan vaksin Covid-19.


Kes baharu Covid-19 sebanyak 3,108

Kes harian jangkitan Covid-19 yang baharu mencatatkan sebanyak 3,108 kes baharu dalam tempoh 24 jam lalu.

Menerusi Twitter, Ketua Pengarah Kesihatan, Tan Sri Dr Noor Hisham Abdullah, berkata terdapat penurunan sedikit dalam kes jangkitan baharu berbanding semalam.

Untuk rekod, semalam negara mencatatkan 4,083 jangkitan baharu Covid-19.

Dengan jumlah terbaharu kes Covid-19 hari ini, ia menjadikan jumlah keseluruhan jangkitan kini 2,718,955 kes.

Semalam Kementerian Kesihatan (KKM) mengesan 11 lagi kes Covid-19 yang dijangkiti varian membimbangkan (VOC) Omicron.

Dr Noor Hisham berkata, semua kes yang dikesan membabitkan varian berkenaan mendapat jangkitan dari luar negara.

“Tiga kes dari United Kingdom dan Amerika, masing-masing dua dari Nigeria dan Arab Saudi serta satu dari Australia,” katanya.


KWSP tolak spekulasi tak cukup wang pengeluaran pra-persaraan

Kumpulan Wang Simpanan Pekerja (KWSP) menafikan spekulasi yang tersebar menerusi WhatsApp yang mendakwa agensi itu menghadapi krisis tunai serta tidak cukup wang untuk membayar pengeluaran pra-persaraan.

Jabatan Hal Ehwal Korporat KWSP memaklumkan, KWSP sentiasa mengekalkan kecairan yang mencukupi untuk memenuhi semua komitmennya.

“Segala aktiviti jual beli aset luar negara adalah sebahagian daripada operasi pelaburan KWSP mengikut lokasi aset strategiknya dan bukan untuk membayar pengeluaran pra-persaraan.

“Malah, terdapat peningkatan yang stabil dalam keseluruhan pelaburan asing KWSP sejak beberapa tahun lalu walaupun semasa berlakunya krisis Covid-19.

“Selain itu, KWSP juga menyangkal spekulasi Akta KWSP 1991 akan dipinda untuk menghalang pesara daripada mengeluarkan simpanan mereka,” katanya menurut BH, hari ini (12 April 2023).

Menurut kenyataan itu spekulasi berkenaan merujuk kepada rencana akhbar Business Times Singapura bertarikh 7 April 2023 dan bertajuk “Bank Negara says Malaysians could run out of savings 19 years too soon”.

“Apa yang diketengahkan Bank Negara Malaysia (BNM) di dalam laporannya ialah situasi yang membimbangkan bagi pesara disebabkan isu struktur seperti gaji yang rendah yang sememangnya wujud sebelum pandemik melanda.

“Simpanan median untuk kumpulan umur 51 hingga 55 tahun hanya akan bertahan lima tahun selepas pengeluaran pada umur 55 tahun dan ia menurun kepada sekitar tiga tahun selepas pengeluaran berkaitan pandemik.

“Laporan itu selanjutnya menyatakan rata-rata rakyat Malaysia akan menghadapi risiko kehabisan simpanan persaraan mereka 19 tahun sebelum kematian dengan jangka hayat global meningkat kepada 77 tahun ke atas menjelang 2050,” katanya.

Katanya, golongan millenial dalam lingkungan umur 26 hingga 40 tahun berkemungkinan menghadapi cabaran kewangan yang ketara kerana ramai menghadapi kesukaran untuk memenuhi had Simpanan Asas KWSP sebanyak RM240,000.

“Situasi ini boleh menjejaskan potensi peluang peningkatan simpanan sehingga RM94,000 apabila mereka bersara pada usia 60 tahun seterusnya menjadikan mereka antara kumpulan demografi yang paling terkesan.

“Pengeluaran khas berkaitan pandemik juga menyebabkan pengurangan ketara dalam jumlah simpanan persaraan ahli,” katanya.

Beliau berkata, sehingga Mac lalu, sebanyak 70.5 peratus daripada 7.2 juta ahli sektor formal aktif berumur 18 hingga 55 tahun tidak memenuhi had Simpanan Asas KWSP mengikut umur.

“Sebanyak 3.1 juta atau 39 peratus ahli yang membuat pengeluaran khas dan berumur di bawah 55 tahun setakat Januari lalu masih belum mula membina semula simpanan mereka.

“Tahap simpanan mereka kekal rendah, dengan median simpanan sebanyak RM890,” katanya.


46 kematian akibat Covid-19 semalam, 59,129 kuarantin di rumah

Jumlah pesakit yang meninggal dunia akibat Covid-19 sejak awal tahun lalu hingga semalam kini mencecah 28,400 kes, termasuk 5,740 pesakit yang meninggal dunia sebelum dibawa ke hospital atau ‘brought in death’.

Kementerian Kesihatan (KKM) memaklumkan dalam tempoh 24 jam semalam seramai 46 pesakit meninggal dunia, termasuk 12 kes BID, meningkat sedikit berbanding 42 kes kematian yang dilaporkan pada Sabtu.

Daripada jumlah kematian hari ini dua negeri merekodkan angka tertinggi iaitu masing-masing lapan kes di Kedah dan Sarawak; Perak (enam); Johor (lima); masing-masing empat di Sabah, Selangor dan Terengganu; Pulau Pinang (tiga); dan masing-masing dua di Kelantan dan Negeri Sembilan,

Tiada kes kematian dilaporkan di Melaka, Pahang, Perlis, Kuala Lumpur, Labuan dan Putrajaya.

KKM juga memaklumkan sehingga semalam jumlah kes aktif turun kepada 75,947 kes, berbanding 77,305 yang direkodkan pada Sabtu.

Daripada jumlah kes aktif itu, 77.9 peratus atau 59,129 pesakit menjalani kuarantin di rumah, 10,274 atau 13.5 peratus dirawat di PKRC, 5,941 7.8 peratus pesakit dirawat di hospital, dan 603 pesakit dimasukkan ke unit rawatan rapi, dengan 300 daripadanya memerlukan alat bantuan pernafasan.

Hanya Selangor sahaja negeri yang masih mencatat kes aktif lima angka iaitu membabitkan 14,594 kes.

Negeri itu juga merekodkan jumlah kes terkumpul tertinggi sehingga semalam membabitkan 705,073 kes positif, 682,323 pesakit sembuh, dan 9,568 pesakit meninggal dunia.


Berita tidak benar hanya berkaitan Covid, Proklamasi Darurat

Persidangan Dewan Negara hari ini diberitahu skop penggunaan berita tidak benar dalam Ordinan Darurat hanya melibatkan maklumat berkaitan Covid-19 atau Proklamasi Darurat sahaja.

Timbalan Menteri Komunikasi dan Multimedia Datuk Zahidi Zainul Abidin berkata ‘berita tidak benar’ mengikut Ordinan Darurat (Kuasa-Kuasa Perlu) (No.2) 2021 merangkumi apa-apa berita, maklumat, data dan laporan yang keseluruhan atau sebahagiannya palsu berhubung Covid-19 atau proklamasi darurat.

“Berita yang tular itu sama ada dalam bentuk rencana, visual, rakaman audio atau dalam apa-apa bentuk yang boleh menggambarkan perkataan selain idea,” katanya ketika menggulung perbahasan usul Ordinan Darurat (Kuasa-Kuasa Perlu) (No. 2) 2021, di sini.

Mengenai isu manipulasi Ordinan Darurat oleh kerajaan kepada pengamal media dan pengguna media sosial, Zahidi berkata Kementerian Komunikasi dan Multimedia mempunyai pegawai pengesah yang dilantik menerusi kerjasama antara agensi.

Beliau berkata pegawai pengesah tersebut mewakili kementerian atau jabatan berkaitan antaranya Kementerian Kesihatan, Majlis Keselamatan Negara dan beberapa agensi lain yang banyak membantu polis serta Suruhanjaya Komunikasi dan Multimedia membuat penyiasatan.

“Penubuhan pasukan bertindak penguatkuasaan Ordinan juga banyak membantu menyelaras sebarang isu berbangkit… dengan pegawai pengesah mengesahkan sama ada berita terbabit adalah benar atau tidak,” katanya.

Beliau berkata sekiranya berita berkenaan didapati tidak benar, pihak polis akan dimaklumkan untuk membuat siasatan mengikut Seksyen 4 (1) Ordinan Darurat.

Menurut Zahidi, sejak ordinan berkenaan berkuat kuasa bermula 12 Mac hingga 6 Dis lalu, 30 kertas siasatan dibuka bagi tindakan penguatkuasaan terhadap individu atau pihak, yang memuat naik atau menyebar berita tidak benar mengenai Covid-19 serta Proklamasi Darurat.

“Daripada jumlah itu, 28 kes telah selesai dengan 12 kes dituduh serta 16 kes diklasifikasikan sebagai tiada tindakan lanjut, manakala dua kes masih dalam siasatan.

Zahidi berkata individu yang didapati bersalah boleh didenda maksimum RM100,000 atau penjara tidak melebihi tiga tahun atau kedua-duanya, manakala bagi kesalahan berterusan pihak terbabit boleh didenda maksimum RM1,000 bagi tiap-tiap hari selama kesalahan itu berterusan selepas sabitan.


Daim kah bekas Menteri Kewangan dipanggil SPRM isu Pandora Papers?

Seorang bekas Menteri Kewangan yang kini berusia 84 tahun, dilaporkan telah dipanggil ke Ibu Pejabat Suruhanjaya Pencegahan Rasuah Malaysia (SPRM) dalam siasatan agensi itu terhadap pendedahan ‘Pandora Papers’, melibatkan berbilion-bilion ringgit simpanan dalam akaun pesisir pantai.

Pandora Papers adalah laporan yang melibatkan kira-kira 600 wartawan daripada media termasuk The Washington Post, BBC dan The Guardian – dikeluarkan pada Oktober 2021, dan berdasarkan kebocoran dokumen daripada 14 syarikat perkhidmatan kewangan di seluruh dunia.

Media utama memetik sumber bahawa bekas Menteri Kewangan dan penasihat kerajaan itu dipanggil SPRM pagi semalam (13 Februari 2023) untuk menjelaskan aliran wang 12 syarikat luar pesisir yang dimilikinya dan keluarganya.

“Difahamkan SPRM sedang menumpukan siasatan dari pelbagai sudut untuk mengesan sama ada aset dan pelaburan yang dilakukan pemimpin dan keluarganya di luar negara adalah hasil daripada projek kerajaan,” kata sumber itu.

Tambah sumber itu, siasatan SPRM masih di peringkat awal dan setakat ini tiada pembekuan sebarang akaun dilakukan.

“SPRM masih dalam peringkat mengesan aset-aset yang ada selain meneliti aliran transaksi kewangan syarikat-syarikat offshore yang dikaitkan dengan pemimpin berkenaan,” jelas sumber itu.

Pandora Papers mendedahkan golongan kaya dan berpengaruh dunia, termasuk dari Malaysia, yang menyembunyikan kekayaan masing-masing dengan menggunakan perkhidmatan offshore.

Offshore merujuk kepada syarikat berpangkalan di negara luar, mempunyai rangkaian dan struktur yang kompleks diwujudkan merentasi sempadan bagi menyembunyikan pemilikan kekayaan dalam bentuk wang dan aset.

Menerusi pendedahan sama, dua individu daripada Malaysia didakwa antara 336 ahli politik yang memiliki akaun luar pesisir dan terdapat 118 syarikat luar pesisir dengan pemilik berasal dari negara ini.

Sebelum ini, International Consortium of Investigative Journalists (ICIJ) yang turut disertai Mkini juga mendedahkan bekas Menteri Kewangan, Tengku Datuk Seri Zafrul Abdul Aziz dan Presiden UMNO, Datuk Seri Ahmad Zahid Hamidi dikaitkan dengan syarikat luar pesisir.

Menurut ICIJ dan Malaysiakini, pemilikan akaun luar pesisir atau syarikat didaftarkan di luar pesisir tidak menyalahi undang-undang.

Pemilik akaun atau akaun amanah tidak wajib mengisytihar akaun ini kepada Lembaga Hasil Dalam Negeri kerana semua dana dipindahkan ke luar negara seharusnya sudah dikenakan cukai.

Pada 16 Julai tahun lalu, Datuk Seri Anwar Ibrahim yang ketika itu Ketua Pembangkang menegaskan bekas Menteri Kewangan, Tun Daim Zainuddin (kini berusia 84 tahun) perlu memberi penjelasan berhubung isu Pandora Papers.

Malah, Anwar percaya Daim semestinya tidak akan tidur lena seandainya beliau (Anwar) menjadi Perdana Menteri, mengambil kira pendedahan yang akan dibuat berhubung skandal Pandora Papers itu.

“Sudah tentu Tun Daim Zainuddin orang terakhir yang mahu melihat saya sebagai Perdana Menteri. Saya jelaskan tidak ada perkara peribadi (antara kami berdua).

“Namun saya tahu (apa yang berlaku dalam isu Pandora Papers) kerana saya mengambil alih Kementerian Kewangan selepas beliau,” kata Anwar ketika sidang media selepas Kongres Nasional PKR ke-16 di Pusat Konvensyen IDEAL (IDCC) di Shah Alam pada 16 Julai 2022.


Agong, Raja Permaisuri zahir ucapan Selamat Hari Malaysia

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan selamat Hari Malaysia 2022.

Ucapan itu dizahirkan baginda berdua menerusi poster yang dimuat naik melalui Facebook rasmi Istana Negara, hari ini, lapor Bernama.

“Selamat menyambut Hari Malaysia 2022 16 September 2022.

“Seri Paduka Baginda berdua mendoakan semoga Malaysia terus dilindungi daripada semua bentuk ancaman dan musibah, diberkati dan dikurniakan kemakmuran serta perpaduan yang berkekalan,” menurut catatan di poster berkenaan.

Hari Malaysia yang disambut 16 Sept setiap tahun diadakan bagi memperingati pembentukan Malaysia.

Tahun ini, sambutan peringkat kebangsaaan akan diadakan di Dataran Memorial Pengisytiharan Kemerdekaan, Banda Hilir, Melaka, malam ini.

Ia juga merupakan sambutan peringkat kebangsaan julung kali diadakan di Semenanjung.


Caj RM1 transaksi tunai MEPS dikenakan semula mulai 1 Februari

Beberapa bank dilaporkan akan mengenakan semula caj transaksi sebanyak RM1 bagi pengeluaran wang di mesin pegeluaran wang automatik (ATM) mengikut Sistem Pembayaran Elektronik Malaysia (MEPS) berkuat kuasa 1 Februari tahun depan.

Dalam makluman di media sosial, Maybank telah menyatakan bahawa mulai 1 Februari, caj transaksi pengeluaran tunai antara bank di ATM akan dilaksanakan semula.

“Pelanggan Maybank masih boleh mengeluarkan wang tunai tanpa caj di ATM Maybank,” menurut bank itu.

Siasatan media tempatan mendapati beberapa bank, termasuk Bank Islam Malaysia Bhd, CIMB Bank, RHB Bank, Citibank dan HSBC telah memuat naik notis berkenaan di platform media sosial masing-masing.

“Para pelanggan yang dihormati, Berkuatkuasa pada 1 Februari 2022, caj transaksi RM1.00 akan dikenakan keatas pengeluaran wang tunai antara bank untuk transaksi yang dilakukan di mesin ATM/mesin layan diri bukan CIMB Bank/ CIMB Islamic (1/2),” kata CIMB menerusi akaun Twitternya.

“Bagi pemegang kad Bank Islam, tiada caj dikenakan untuk pengeluaran menggunakan ATM Bank Islam,” kata bank itu.

Sebelum ini, kerajaan memperkenalkan pengecualian caj MEPS pada 6 April 2020.

Langkah itu bagi membolehkan orang ramai mengeluarkan wang tunai daripada ATM yang berkongsi sistem MEPS ketika Perintah Kawalan Pergerakan (PKP) tanpa perlu dikenakan caj RM1.

Caj RM1 dikenakan Payments Network Malaysia Sdn Bhd (PayNet) kepada pelanggan. Bank Negara Malaysia (BNM) adalah pemegang saham terbesar dalam PayNet, manakala baki sahamnya dikuasai konsortium 11 bank.

Bagaimanapun sehingga kini tiada pengumuman rasmi dibuat oleh Malaysian Electronic Payment System Sdn Bhd, BNM atau persatuan bank-bank berhubung pelaksanaan semula caj RM1 bagi perkhidmatan MEPS.


Kenapa perbicaraan kes rasuah Zahid berjalan macam ‘siput’, soal Peguam Bersatu

Bersatu mempertikai perbicaraan kes rasuah melibatkan Presiden UMNO, Datuk Seri Ahmad Zahid Hamidi yang berjalan terlalu perlahan seakan cuba melengah-lengahkan prosiding mahkamah tersebut.

Timbalan Pengerusi Biro Perlembagaan dan Undang-undang Bersatu, Sasha Lyna Abdul Latif membuat perbandingan kes dihadapi Zahid dengan Pengerusi Perikatan Nasional (PN) Tan Sri Muhyiddin Yassin selepas rayuan dibuat secara tergesa-gesa semalam.

Terdahulu, Mahkamah Tinggi Kuala Lumpur membebaskan Muhyiddin menunjukkan pertuduhan yang dibuat adalah “lemah dan rapuh”.

“Bagaimanapun, pada hari yang sama, peguam negara sendiri mengumumkan melalui kenyataan umum bahawa beliau telah memfailkan notis rayuan terhadap pembebasan Muhyiddin,” katanya.

“Mengapa perlu tergesa-gesa memfailkan rayuan tanpa mempertimbangkan terlebih dahulu alasan yang diberikan oleh mahkamah, yang jelas menyatakan bahawa pertubuhan berkenaan, iaitu parti politik, tidak termasuk dalam kategori atau maksud organisasi dan/atau bersekutu di bawah Akta Suruhanjaya Pencegahan Rasuah Malaysia?”

Hakim Datuk Muhammad Jamil Hussin, dalam penghakimannya, memutuskan bahawa pertuduhan adalah kabur, cacat dan tidak berasas kerana mereka tidak menyatakan butiran kesalahan yang dilakukan.

Peguam Negara Tan Sri Idrus Harun kemudian berkata bahawa Jabatan Peguam Negara memfailkan rayuan terhadap keputusan mahkamah itu.

Beliau juga berkata tiga pertuduhan lain di bawah undang-undang anti-pengubahan wang haram kekal terhadap Muhyiddin.

Sasha berkata “kepantasan dan tergesa-gesa” Idrus memfailkan notis rayuan itu adalah berbeza dengan cara AGC menangani rentetan pertuduhan rasuah terhadap Zahid.

“Dalam beberapa bulan sejak Pakatan Harapan-Barisan Nasional mengambil alih kuasa selepas pilihan raya umum November 2022, kes Zahid berjalan seperti siput.

“Malah ketua pendakwa raya Raja Rozela disingkirkan secara mengejut daripada kes itu, walaupun persaraannya hanya berkuat kuasa pada November tahun ini,” katanya merujuk kepada Datuk Raja Rozela Raja Toran, yang mengetuai kes Zahid sejak dari awal.

Bagaimanapun, Idris baru-baru ini memaklumkan penyingkiran Raja Rozela adalah kerana beliau memohon untuk bersara awal.

“Sejak April tahun ini kes itu telah ditangguhkan sementara menunggu representasi oleh Zahid untuk pertuduhan digugurkan.

“Nampaknya tiada apa-apa tergesa-gesa yang ditunjukkan sekarang dalam kes Muhyiddin.”

Mendakwa Idrus dan kerajaan mengamalkan sikap berat sebelah dalam menangani kes-kes ini, Sasha berkata kerajaan tidak boleh berpura-pura tidak ada kaitan dengan keputusan peguam negara.

“Kerajaan bertanggungjawab kepada orang ramai atas tindakan peguam negara,” katanya.

“Ini lebih-lebih lagi kerana Zahid adalah sekutu politik utama Perdana Menteri Datuk Seri Anwar Ibrahim, yang mana peguam negara menjawab terus.”

Mengambil maklum komen Idrus bahawa tiga pertuduhan lain terhadap Muhyiddin masih kekal, beliau berkata adalah tidak perlu untuk menunjukkan perkara ini.


PRN Johor: Enam calon Bersatu bukan Melayu

Perikatan Nasional (PN) meletakkan enam calon bukan Melayu yang menganggotai Bersatu pada Pilihan Raya Negeri (PRN) Johor yang ditetapkan 12 Mac depan.

Manakala calon bukan Melayu selebihnya adalah dalam kalangan pemimpin parti GERAKAN.

Enam calon berkenaan yang diumumkan Pengerusi PN Tan Sri Muhyiddin Yassin petang tadi ialah:

Tan Lek Khang berusia 37 tahun bagi kerusi Dewan Undangan Negeri (DUN) N06 Bekok;

Dr Chong Fat Full, 62 tahun – DUN N10 Tangkak;

Ronald Sia Wee Yet, 45 tahun – DUN N23 Penggaram;

Alagenthiran Krishnan, 36 tahun – DUN N27 Layang-Layang;

Kevin Wong Chan Giap, 32 tahun – DUN N28 Mengkibol; dan

Khoo Kong Ek, 61 tahun, – DUN N48 Skudai.

Mereka adalah daripada sayap bukan Bumiputera Bersatu yang dilancarkan parti itu pada November 2020.

Dalam pengumuman hari ini, gabungan itu akan bertanding di semua 56 kerusi yang dipertandingkan pada PRN kali ini.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 pengundi yang terdiri daripada 2,574,835 pengundi biasa, 10,955 anggota tentera dan pasangan, 11,576 anggota polis dan pasangan, Polis Pasukan Gerakan Am (PGA) serta 376 Pengundi Tidak Hadir (PTH) Luar Negara.


Rakyat tertekan berdepan peningkatan kos sara hidup

Rakyat yang sudah sedia tertekan berikutan kesan pandemik Covid-19, akan terus berdepan dengan kos sara hidup lebih tinggi pada masa akan datang apabila harga makanan dan bahan mentah sudah mula naik sedikit demi sedikit.

Isu harga barangan memberi tekanan kepada semua lapisan masyarakat.

Ada pekerja yang gaji mereka masih di takuk lama dan ada yang terpaksa berhadapan dengan pemotongan gaji tetapi perlu berhadapan dengan bebanan kos sara hidup yang memeritkan.

Paling membimbangkan, kenaikan harga barangan negara ini dijangka kekal tinggi untuk tempoh beberapa bulan akan datang berikutan beberapa faktor pendorong kenaikan kos terutama barangan import.

Kos sara hidup dan taraf hidup merupakan dua perkara yang saling berkait rapat. Kos sara hidup ialah kos yang terpaksa ditanggung oleh isi rumah bukan hanya keperluan asas seperti makanan, pakaian dan tempat tinggal tetapi juga keperluan lain seperti kos perubatan, pengangkutan, bayaran pinjaman dan lain-lain.

Sementara itu, taraf hidup pula mengukur perbandingan antara pendapatan dengan kos sara hidup. Sekiranya pendapatan berada pada kadar yang lebih rendah berbanding dengan kos sara hidup, maka taraf hidup seseorang dikatakan merosot dan begitu juga sebaliknya.

Majoriti pendapatan yang diterima digunakan untuk bayaran ansuran perumahan, kenderaan, pendidikan dan pinjaman peribadi. Situasi ini menyebabkan mereka tidak mempunyai lebihan wang untuk menabung atau dibelanjakan ke atas barangan lain.

Pada tahun 70-an dan 80-an apabila kita membawa RM50 ke pasar berbagai-bagai jenis barangan dapur yang dapat dibeli tetapi kini dengan duit sebanyak RM50 itu tidak banyak barang yang dapat dibeli. Keadaan ini bermakna kuasa beli pengguna semakin berkurang.

Dalam pada itu, Pensyarah Kanan Politik Ekonomi Universiti Teknologi Mara (UiTM) Sabah, Prof Madya Dr Firdausi Suffian, kadar gaji minimum di negara ini perlu ditingkatkan bagi mengimbangi antara pendapatan rakyat dengan kos sara hidup yang tinggi ketika ini.

Dalam pada itu,  kadar gaji minimum itu juga perlu ditingkatkan mengikut perkembangan ekonomi negara kerana pendekatan itu boleh merancakkan aktiviti ekonomi sekali gus menyumbang kepada usaha menurunkan kadar kemiskinan di negara ini.

“Ini penting, sekiranya gaji masih sama, saya khuatir kelompok dalam M40 mahupun B40 akan tercicir dalam mendapatkan akses, kehidupan yang baik,” katanya

Dalam pada itu,  kerajaan baharu perlu segera menarik ramai pelabur asing untuk melabur di Malaysia.

Pelbagai insentif sepatutnya ditawarkan oleh kerajaan baharu kepada mereka selain menyediakan kemudahan prasarana yang mencukupi.

Apabila pelabur datang ke Malaysia mereka bukan sahaja akan mendirikan kilang di negara kita bahkan turut membawa masuk teknologi baharu.

Selain itu, mereka juga akan menggunakan mata wang negara kita dan seterusnya mengeksport barangan tersebut ke seluruh dunia. Hal yang demikian inilah sekali gus akan menaikkan mata wang negara.


Gurauan Anwar mengurat pelajar 18 tahun undang kecaman

Gurauan Perdana Menteri, Datuk Seri Anwar Ibrahim terhadap seorang pelajar perempuan berusia 18 tahun pada satu sesi dialog di Universiti Sains Islam Malaysia (USIM), semalam mengundang kritikan umum.

Memetik laporan Malaysianow, Ketika Program Temu Anwar di Negeri Sembilan, Pengerusi Pakatan Harapan (PH) itu berkata akan memikat pelajar yang bertanya soalan itu jika beliau masih muda.

Beliau memuji pelajar tersebut sambil menambah akan meminta nombor telefonnya sekiranya beliau masih muda.

Timbalan Pengerusi Biro Perundangan dan Perlembagaan Bersatu, Sasha Lyna Abdul Latif menyifatkan kenyataan seksis itu tidak seharusnya diucapkan seorang pemimpin tertinggi negara.

“Ia contoh terbaik perangai diskriminasi dan seksis ditunjukkan oleh seorang perdana menteri berusia 75 tahun kepada Adriana yang berusia 18 tahun.

“Apakah contoh yang diterapkan oleh PM kepada golongan belia? Yang seorang wanita yang cerdik dan mempunyai harapan boleh ditidakkan, sebaliknya menganggap mereka sebagai objek godaan?” tanyanya.

Pada sesi dialog itu, seorang pelajar Tingkatan 6 yang memperkenalkan dirinya sebagai Adriana melontarkan dua soalan berkisar kepada ekonomi dan kejatuhan ringgit.

Anwar dalam jawapannya memuji remaja itu kerana menyampaikan soalan dengan kemas dan berkata: “Kalau saya muda, saya dah minta nombor telefon dah.”

Ia disambut pemuda yang menjadi pengerusi majlis: “Datuk Seri dah dapat bagi dekat saya.”

Sasha berkata Adriana mengemukakan soalan serius yang difikirkan dengan cermat dan berhak mendapat jawapan yang betul sebaliknya reaksi Anwar dilihat tidak kena, berbaur diskriminasi dan seksis.

“Sudah tentu komen sama tidak diberikan sekiranya soalan sama dikemukakan oleh seorang lelaki.

“Kesimpulannya, seorang pemimpin, apatah lagi pemimpin sebuah negara, tidak boleh mengeluarkan kata-kata seperti itu kepada pelajar dengan alasan hanya bergurau. Anwar sepatutnya lebih tahu dan episod ini adalah cerminan tidak baik terhadap beliau,” katanya.

Sasha berkata tingkah laku Anwar bertentangan dengan konsep Madani dan slogan lain yang disampaikannya pada setiap forum dan ceramah.

Beliau turut mempersoalkan sama ada pemimpin wanita dalam gabungan PH serta daripada kerajaan akan bersuara menentang contoh seksisme yang nyata itu oleh pemimpin mereka sendiri.

“Mereka mesti bersuara untuk wanita atau bersedia dicap munafik,” katanya sambil turut menggesa Anwar memohon maaf secara terbuka kepada pelajar itu dan mereka yang menghadiri program tersebut.

Tindakan Anwar itu turut menerima kecaman di media sosial susulan gurauan itu dianggap tiak sesuai untuk diucapkan seorang pemimpin negara.

“Ia satu jenaka tetapi adakah ia sesuai untuk pemimpin negara?” soal Hazar di Twitter.

“Dia pernah buat macam ini dulu dengan Amelia. Sekarang dengan pelajar Tingkatan 6. Ini tak boleh. Dah banyak peringkat pun salah,” kata Fatihah.

Seorang lagi pengguna media sosial berkata apa yang diungkapkan oleh Anwar jelas termasuk di bawah kesalahan gangguan seksual.

“Kalau di office (pejabat), HR dah bagi ‘sexual harrasment warning letter’ (surat amaran gangguan seksual) dah…setiap kali, and we keep letting him meet our youngsters (dan kita terus membiarkan beliau bertemu anak-anak muda).”

Seorang lagi berkata senario itu akan berbeza sekiranya pemimpin PAS yang mengeluarkan komen sedemikian kepada pelajar perempuan itu.


Nasihat PAS kepada UMNO supaya menjadi rakan yang setia

UMNO dinasihatkan supaya menjadi rakan yang setia dalam hubungan politik yang dibina antara PAS dan Bersatu, kata Ketua Penerangan parti Islam itu, Kamaruzaman Mohamad.

Kamaruzaman mempersoalkan sikap pimpinan UMNO yang seolah-olah tidak menghargai hubungan yang terjalin dengan rakan sekutunya dan mengabaikan persefahaman yang dipersetujui sebelum ini sehingga terbentuknya kerajaan baharu, Perikatan Nasional di Putrajaya.

“Ini rakan yang tidak setia. Berkawan hanya masa perlu. Dah tak perlu, tendang letak ke tepi.

“Kita prinsip kita nak berkawan secara jujur dengan semua orang,” beliau dipetik berkata dalam wawancara yang disiarkan Suara Merdeka.

Kenyataan beliau dipercayai merujuk kepada keputusan UMNO yang mahu memutuskan kerjasama dengan Bersatu yang bakal dibawa dalam Perhimpunan Agung parti tersebut hujung minggu ini.

Dalam wawancara tersebut juga, Kamaruzaman menekankan supaya kerjasama ketiga-tiga parti tersebut dikekalkan sehingga Pilihan Raya Umum Ke-15 agar kerajaan sedia ada dapat kekal terus memerintah kerajaan di Putrajaya kelak.

Terdahulu pada 26 Februari, Presiden UMNO, Datuk Seri Ahmad Zahid Hamidi mengesahkan menghantar surat berhubung pendirian parti itu kepada Presiden Bersatu, Tan Sri Muhyiddin Yassin.

Surat yang dikeluarkan selepas mesyuarat Majlis Kerja Tertinggi UMNO di Janda Baik, Pahang pada 19 Februari itu menyatakan bahawa UMNO tidak akan bekerjasama dengan Bersatu pada Pilihan Raya Umum ke-15 (PRU-15).

Susulan keputusan tersebut, kestabilan kerajaan Perikatan Nasional (pn) yang dipimpin Muhyiddin dilihat sedikit tergugat bagaimanapun tidak semua pimpinan UMNO bersetuju dengan keputusan tersebut.

Gesa Kamaruzaman lagi, semua parti yang berada dalam PN perlu berlapang dada dan duduk kembali duduk di meja rundingan serta mencari penyelesaian yang menang-menang antara satu sama lain.

“Maka PAS melihat bahawa, untuk politik menjelang PRU, semua pihak dalam kerajaan PN perlu duduk bersama untuk meneruskan kerajaan yang ada.

“Sebab tanpa satu sahaja parti politik ini, dia akan menjejaskan keputusan PRU15 nanti,” ujarnya lagi.


Sedia lepas jawatan Bendahari BN Selangor kepada Zafrul, kata Jamal

UMNO memerlukan nama besar untuk menang di Selangor, kata Datuk Seri Jamal Yunos yang sedia melepaskan jawatannya sebagai Bendahari Barisan Nasional (BN) Selangor kepada Menteri Kewangan Tengku Datuk Seri Zafrul Tengku Abdul Aziz.

Ketua UMNO Bahagian Sungai Besar itu menyatakan kesediaannya untuk memberi laluan kepada Zafrul bagi memastikan UMNO-BN dapat memenangi Selangor semula pada pilihan raya umum ke-15 (PRU-15) depan nanti.

“BN Selangor sangat memerlukan seorang individu berkarisma ‘heavyweight’ seperti beliau untuk menghadapi PRU yang sangat mencabar.”

“Saya ingin menggesa kepimpinan BN Selangor mempertimbangkan cadangan ini untuk segera melantik Tengku Zafrul sebagai bendahari sejurus selepas saya meletak jawatan,” katanya dipetik laporan media.

Menurut Jamal, keputusannya melepaskan jawatan tersebut akan memastikan Zafrul mendapat tempat dalam barisan kepimpinan BN Selangor bersama kepimpinan sedia ada, malah dapat membantu UMNO-BN daripada aspek pengurusan kewangan dan dana sebagai persediaan menghadapi PRU-15.

Sebelum ini, spekulasi mengatakan Zafrul berkemungkinan bertanding di Parlimen Kuala Selangor pada PRU-15. Sebahagian besar pengundi seakan sudah ambil maklum kemungkinan tokoh korporat itu mempertaruhkan nasib pada pilihan raya pertamanya di sana.

Melihat demografi Parlimen Kuala Selangor, kerusi itu diwakili majoriti 66 peratus pengundi Melayu; India (22 peratus); Cina (13 peratus); Bumiputera Sabah dan Sarawak (0.2 peratus) serta 0.5 peratus Orang Asli dan lain-lain.

Bekas Menteri Kesihatan, Datuk Seri Dr Dzulkefly Ahmad mewakili Parti Amanah adalah Ahli Parlimen Kuala Selangor, menang majoriti besar 8,498 undi pada PRU-14.

Biarpun rekod cemerlang Dr Dzulkefly mewakili Pakatan Harapan (PH) itu, terutama ketika tsunami tolak bn membengkak pada 2018, terlalu awal untuk menganggap Parlimen Kuala Selangor adalah kubu kuat PH.


Laporan petik Ka Siong dedah pengimport telur guna nama PMO

Presiden MCA yang juga Ahli Parlimen kerajaan Pakatan Harapan-Barisan Nasional (PH-BN) Datuk Seri Wee Ka Siong, hari ini mendedahkan dihubungi pengimport telur ayam yang meminta beliau memperbetulkan kenyataannya di Dewan Rakyat.

Portal MalaysiaKini memetik pengimport telur ayam dari India, Deepak Jaikishan sebagai individu yang dikatakan telah menghubungi bekas Menteri Pengangkutan itu.

Portal berkenaan memetik Ka Siong sebagai berkata ahli perniagaan, Deepak Jaikishan menghubunginya dan mendakwa telah mencapai persetujuan dengan Pejabat Perdana Menteri (PMO) supaya beliau memperbetulkan kenyataannya berhubung isu import telur ayam dari India.

“Saya kata apa ni? Apa yang berlaku ialah, dato speaker, apabila saya kata saya tak sebut nama syarikat kamu, tak sebut nama kamu, kenapa nak buat macam tu?

“Dia (Deepak) kata you kena buat satu statement untuk membetulkan apa (kenyataan) di Parlimen,” katanya ketika berbahas di Dewan Rakyat hari ini (Rabu, 15 Mac 2023).

MalaysiaKini berkata meskipun dalam perbahasannya Ka Siong tidak menyebut nama penuh Deepak, tetapi portal berkenaan kemudian meminta pengesahan sama ada individu yang dimaksudkannya itu merupakan Deepak Jaikishnan.

Deepak merupakan peniaga permaidani dan kenalan rapat bekas perdana menteri, Najib Razak serta isterinya Rosmah Mansor, sebelum kemudiannya lantang mengkritik pasangan itu, kata laporan itu.

Ka Siong, baru-baru ini diancam tindakan saman daripada pengimport telur terbabit susulan ucapannya dalam Dewan Rakyat pada penghujung Februari lalu.

Susulan itu, beliau menghantar surat kepada Speaker Dewan Rakyat, Datuk Johari Abdul, meminta pandangan beliau berhubung ucapan di Dewan Rakyat.

Johari kemudian mengeluarkan surat menyatakan bahawa apa-apa ucapan dibuat oleh Ahli Parlimen dalam mesyuarat Majlis Parlimen terlindung di bawah Perlembagaan Persekutuan.

Apa-apa ucapan yang dibuat oleh Ahli Parlimen dalam mesyuarat Majlis Parlimen adalah terlindung di bawah Perlembagaan Persekutuan dan tiada prosiding di mana-mana mahkamah boleh diambil terhadap Ahli Parlimen berhubung apa-apa jua yang dikatakan olehnya semasa mengambil bahagian dalam apa-apa prosiding Majlis Parlimen tertakluk Perkara 63 Perlembagaan Persekutuan, kata Johari.


Bencana alam, tidak sedarkah kita?

Dalam dunia utopia, bencana alam yang melanda sesebuah negara, masalah yang kritikal tidak akan wujud bagi rakyat negara itu.

Di dunia itu, kerajaan akan melakukan segala-galanya untuk memastikan kesejahteraan rakyat mereka dijaga dengan baik.

Walau bagaimanapun, kita tidak hidup dalam utopia itu kerana kita ditadbir oleh individu yang tidak cekap, yang lebih mementingkan propaganda berbanding kehidupan orang yang tidak bersalah.

Rentetan banjir melampau yang melanda Malaysia minggu lalu telah menyebabkan kemerosotan fizikal, mental dan emosi kepada mereka yang terjejas.

Mangsa telah cukup penat melalui semuanya. Mereka telah kehilangan keluarga, makanan, rumah, perabot dan perkakas asas, peranti elektronik, barangan peribadi, dan juga kenderaan.

Kita juga terperangkap dalam pandemik yang menyebabkan kadar pekerjaan menurun secara mendadak. Ini bermakna, kebanyakan mangsa sudah pun menghadapi banyak masalah sebelum banjir bermula.

Jadi, persoalannya, apakah yang telah kerajaan lakukan untuk membantu mangsa?

Pepatah mengatakan, “Jangan dikenang masa lalu,” tetapi mustahil untuk tidak kita kenang tentang betapa tidak bergunanya kerajaan sewaktu rakyatnya dilanda musibah.

Kebanyakan pemimpin membawa seluruh krew kamera dengan tujuan hendak ‘membantu’ mangsa-mangsa yang terjejas , sedangkan hakikatnya, ia hanyalah propaganda semata-mata.

Berlimpahan komen dan kemarahan yang ditunjukkan oleh orang ramai di platform media sosial tetapi pihak berkuasa tidak peduli kerana mereka mempunyai wang. Wang adalah penting untuk kuasa tetapi ia juga amat penting untuk kelangsungan hidup.

Kerajaan telah memulakan Tabung Bencana Negara 2021 – Bantuan Banjir RM1000 untuk membantu mangsa. Inisiatif ini telah gagal pada hari pelancaran itu sendiri kerana kaedah aplikasinya yang tidak masuk akal.

Sungguh butanya pihak berkuasa untuk melihat bahawa semua mangsa banjir yang memerlukan bantuan, perlukannya dengan segera. Namun, pihak atasan masih mengambil masa manis mereka untuk melaksanakan rancangan ini.

Namun, sebagai manusia biasa, yang tinggal di negara membangun seperti kita, adakah RM1000 benar-benar cukup untuk menggantikan kemusnahan yang terpaksa dilalui oleh mangsa? Jawapan mudahnya ialah, pastilah TIDAK.

Rakyat negara kita hari ini bersama banyak lagi NGO telah berganding bahu membantu mereka yang memerlukan dari segi makanan, sumbangan dan aktiviti pembersihan.

Sumbangan mereka ternyata berguna dan mangsa-mangsa banjir akan selamanya berterima kasih atas kasih sayang dan sokongan yang telah diberikan.

Dengan bukti yang melampau, penglibatan dan bantuan dari kerajaan adalah sangat sikit. Sekiranya mereka tidak dapat menyumbang untuk membantu rakyat dari segi yang disebutkan di atas, mereka sekurang-kurangnya mesti membantu lebih banyak dari segi keperluan kewangan.

Namun begitu, kerajaan gagal membantu lagi apabila mereka tidak meluluskan pengeluaran KWSP, yang secara jujurnya, akan melegakan mereka yang terjejas.

Sebaliknya, agensi-agensi ini mendesak orang-orang yang sudah cukup menderita untuk meminta pinjaman walaupun mereka boleh menggunakan caruman KWSP mereka SENDIRI.

Ia amat mendukacitakan untuk melihat bagaimana kerajaan tidak melihat isu ini ke arah jangka masa panjang. Melakukan pinjaman pada masa yang tidak tentu ini bukanlah idea yang baik.

Ini kerana, kita tidak mahu kehidupan rakyat Malaysia tertumpu kepada membayar hutang yang akan menghalang kemajuan mereka ke arah kejayaan pada masa hadapan.

Lebih-lebih lagi kalau mereka tidak mampu untuk membayar hutang tersebut – mereka akan tersenarai hitam dalam rekod Bank Negara.

Masih boleh diterima jika kerajaan tidak mengambil berat tentang kesan jangka masa panjang isu ini – Apa yang tidak boleh diterima ialah bagaimana mereka tidak memikirkan tentang rakyat yang perlu terus bertahan menghadapi cabaran hidup mereka.

Ia bukan hanya soal ekonomi negara tetapi ia juga tentang kelangsungan hidup rakyat untuk memastikan adanya makanan di atas meja untuk keluarga mereka setiap hari!

Tanggungjawab kerajaan adalah untuk memastikan rakyat mereka didahulukan dan kemudian fokus untuk membina semula ekonomi negara.

Apakah itu sebuah negara tanpa rakyatnya, dan mengapa melantik kerajaan yang membunuhnya rakyatnya?

Kita telah melihat jumlah kes bunuh diri yang amat mengecewakan pada awal tahun 2021 apabila wabak Covid-19 menyebabkan majoriti rakyat Malaysia menghadapi kekangan kewangan. Orang ramai berputus asa dengan kehidupan dan keluarga mereka.

Adakah kita tidak belajar apa-apa daripada peristiwa ini?

Kerajaan harus bertanggungjawab dan memberikan bantuan maksima kepada rakyat untuk membantu mereka membina semula kehidupan secara langsung atau tidak langsung seperti inisiatif moratorium, pengeluaran KWSP, subsidi, peluang pekerjaan dan lebih banyak bantuan kewangan untuk mengekalkan masa depan yang lebih baik untuk rakyat negara kita.

Untuk membuat perbandingan yang adil dengan Perdana Menteri sebelum ini, YB Tan Sri Muhyiddin Yassin, rakyat diberi beberapa pilihan untuk memastikan kelangsungan hidup mereka. Inisiatif seperti i-Lestari dan i-Sinar, telah memberi peluang kedua kepada rakyat untuk membaiki hidup mereka.

Inisiatif-initiatif tersebut telah mengurangkan beban mereka semasa penularan wabak Covid-19 yang teruk dahulu. Walaupun terdapat beberapa kumpulan individu yang menentang tadbir urus bekas Perdana Menteri kita, beliau berjaya membantu rakyat dalam setiap cara yang mungkin semasa kita tidak biasa dengan norma baharu yang kita ada sekarang.

Berita yang telah diterima semalam, telah mengguris hati rakyat Malaysia.

Penolakan pengeluaran KWSP, bantuan fizikal yang sedikit, tindakan lewat yang diambil dan kekurangan pembantu kewangan untuk mengurangkan kesusahan yang dialami rakyat, semuanya merupakan penyumbang utama kepada kemarahan dan kesedihan yang dirasai rakyat.

Inikah nasib rakyat negara kita? Adakah kita benar-benar layak untuk duduk di bawah kepimpinan yang tidak kompeten setiap kali bencana melanda negara ini?

Semua persoalan ini akan terjawab dalam pilihan raya akan datang, di mana keadilan, akan mencari jalan untuk menyerlah.

Mahathir Hj Mohd Rais

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Media Indonesia perlekeh ‘reformasi’ dicanang Anwar selepas lantik kluster mahkamah

Langkah Datuk Seri Anwar Ibraim melantik pemimpin kluster mahkamah dalam barisan Kabinetnya dikritik hebat pihak media negara jiran, Indonesia.

Beberapa agensi berita yang berpengkalan di Indonesia memperlekeh agenda “reformasi” yang dicanang oleh Perdana Menteri (PM) Ke-10 itu, tetapi pada masa yang sama tidak tegas menentang rasuah, malah terpaksa tunduk dengan kleptokrat.

Agensi Detiknews dalam artikel bertajuk “Tunjuk Politikus Terjerat Korupsi Jadi Wakil PM, Anwar Ibrahim Dikritik” membidas Presiden PKR kerana melantik Presiden UMNO Datuk Seri Ahmad Zahid Hamidi sebagai Timbalan Perdana Menteri (TPM) walaupun sedang berdepan puluhan pertuduhan di mahkamah dan masih dalam perbicaraan.

Artikel asal Detiknews: Tunjuk Politikus Terjerat Korupsi Jadi Wakil PM, Anwar Ibrahim Dikritik

Sementara itu, agensi CNN Indonesia dalam artikelnya “Netizen Malaysia Sewot Anwar Pilih Wakil PM Terjerat Korupsi” melaporkan pengguna media sosial teruk membidas Anwar susulan langkah melantik anak muridnya itu menjadi pemimpin nombor dua negara baru-baru ini.

Artikel asal CNN Indonesia: Netizen Malaysia Sewot Anwar Pilih Wakil PM Terjerat Korupsi

Sebuah lagi agensi berita di Indonesia, Kabar24 juga melaporkan berhubung langkah kontroversi Anwar yang memilih anak muridnya itu sebagai TPM, orang nombor dua jawatan tinggi dalam kerajaan.

Dalam artikelnya “Kontroversi Wakil PM Malaysia Ahmad Zahid Hamidi”, Kabar24 mengkritik Anwar kerana mengabaikan prinsip integriti yang sebelum ini dilaungkannya, tetapi kini boleh pula berpelukan dengan perasuah.

Artikel asal Kabar24 : Kontroversi Wakil PM Malaysia Ahmad Zahid Hamidi

Pada Jumaat lalu, Anwar melantik beberapa kleptokrat dan kluster mahkamah, termasuk Zahid sebagai TPM, walaupun masih berdepan 47 pertuduhan jenayah, termasuk rasuah dan pecah amanah melibatkan jutaan ringgit.

Sebelum ini, Anwar yang juga Ahli Parlimen Tambun ketika kempen pilihan raya untuk semata-mata menarik undi telah beberapa kali mengulangi kenyataan bahawa kerajaan yang akan dibentuknya tidak akan memasukkan ahli politik yang terpalit skandal.

Namun langkahnya melantik Zahid dalam Kabinet baru mencetuskan kemarahan ramai di mana sebahagian ahli politik Pakatan Harapan (PH) dilihat terpaksa mempertahankan keputusan itu, mengatakan lantikan Zahid adalah perlu supaya Anwar dapat terus berkuasa.

Zahid yang juga Pengerusi Barisan Nasional (BN) memainkan peranan penting dalam mendapatkan sokongan ahli Parlimennya terhadap Anwar, walaupun dia mendapat tentangan dari dalaman UMNO sendiri kerana mengabaikan ketetapan perhimpunan parti itu yang tidak membenarkan sebarang jalinan kerjasama dengan Anwar dan DAP.


KDNK dikaji semula tapi diunjur kekal positif walaupun ‘lockdown’

Kerajaan menjangkakan pertumbuhan ekonomi akan terkesan akibat penutupan banyak industri susulan pelaksanaan sekatan pergerakan penuh (SPP) atau ‘total lockdown’, kata Menteri Kewangan, Tengku Datuk Seri Zafrul Tengku Abdul Aziz.

Sehubungan itu katanya, kerajaan akan menyemak semula sasaran asal pertumbuhan Keluaran Dalam Negara Kasar (KDNK) antara 6.0 peratus hingga 7.5 peratus bagi keseluruhan tahun susulan pelaksanaan fasa pertama SPP.

Beliau mengakui semakan semula kadar KDNK itu pasti akan memberi kesan kepada paras defisit negara, tetapi secara keseluruhannya KDNK tahun ini akan berada di wilayah positif berbanding tahun lalu.

Katanya, kerugian ekonomi semasa fasa ini dianggarkan RM1 bilion sehari dan kerajaan sejujurnya tidak mampu menanggung kerugian akibat sekatan dalam tempoh yang terlalu lama.

Tengku Zafrul berkata apabila negara melangkah ke fasa kedua dan ketiga ia dapat membantu mengurangkan kerugian itu selepas lebih banyak sektor perniagaan dibenarkan untuk beroperasi.

“Pertumbuhan ekonomi akan lebih baik terutama dalam fasa ketiga apabila lebih banyak sektor perniagaan dibenarkan beroperasi.

“Kementerian Kewangan akan menyemak semula KDNK negara, tetapi kami masih menunggu senarai penuh sektor yang dibenarkan beroperasi dalam fasa kedua dan ketiga daripada Majlis Keselamatan Negara (MKN).

“Apabila senarai penuh ini sudah disediakan MKN, maka Kementerian Kewangan akan dapat menilai semakan semula KDNK dengan lebih tepat,” katanya pada sidang media khas bersama dengan Menteri Sains, Teknologi dan Inovasi, Khairy Jamaluddin secara maya, hari ini.

Sebelum ini, kerajaan menjangkakan ekonomi negara akan mencatatkan pertumbuhan antara 6.0 peratus dan 7.5 peratus tahun ini sejajar dengan unjuran Bank Dunia sebanyak 6.0 peratus dan Tabung Kewangan Antarabangsa (IMF) sebanyak 6.5 peratus.

Mengulas lanjut, Tengku Zafrul berkata, Fasa 2 akan bermula selepas mencapai nilai ambang kes harian di bawah 4,000 kes, tahap penggunaan ICU tidak lagi kritikal dan 10 peratus penduduk divaksin.

Beliau berkata, perbezaan utama di antara Fasa 1 dan Fasa 2 adalah membenarkan kapasiti fizikal meningkat daripada 60 peratus kepada 80 peratus untuk sektor yang dibenarkan dan ditambah beberapa sektor kepada senarai positif yang dibenarberoperasi.

Peralihan ke Fasa 3 pula, katanya, akan dibuat selepas mencapai tahap vaksinasi 40 peratus serta penggunaan ICU pada tahap selamat serta kes harian di bawah 2,000.

Katanya, Fasa 3 membabitkan pendekatan berubah daripada senarai positif aktiviti yang dibenarkan kepada senarai negatif aktiviti yang tidak dibenarkan.

“Peralihan daripada Fasa 3 ke Fasa 4 iaitu fasa terakhir akan membabitkan pembukaan menyeluruh aktiviti sosial dan ekonomi, selepas mencapai tahap vaksinasi 60 peratus,” katanya.


Banjir: Pelajar SPM di Terengganu dipindah, mangsa di Kelantan meningkat

Seramai 319 calon Sijil Pelajaran Malaysia (SPM) yang terjejas banjir di Terengganu telah dipindahkan ke sekolah lain yang sesuai untuk memastikan mereka dapat mengambil peperiksaan itu dengan lancar.

Pengerusi Jawatankuasa Pelaksanaan Syariah, Pendidikan dan Pengajian Tinggi negeri, Satiful Bahri Mamat berkata mereka adalah pelajar empat sekolah iaitu tiga di daerah Hulu Terengganu dan sebuah di Kemaman.

Di Hulu Terengganu, seramai 131 pelajar Sekolah Menengah Agama (SMA) Mahmudiah dipindahkan ke SMA (Atas) Sultan Zainal Abidin di Kuala Terengganu manakala 63 pelajar Sekolah Menengah (SM) Imtiaz Hulu Terengganu dipindahkan ke SM Imtiaz Kuala Terengganu dan 41 calon Madrasah Moden Hulu Terengganu dipindahkan ke SMA Khairiah di Kuala Terengganu.

“Di Kemaman pula, 84 calon Sekolah Menengah Kebangsaan (SMK) Air Putih dipindahkan ke SMK Cheneh Bharu,” katanya ketika dihubungi Bernama hari ini.

Seramai 18,815 calon SPM 2021 akan menduduki peperiksaan itu di 170 pusat di seluruh Terengganu bermula esok.

Sementara itu, Bernama melaporkan jumlah mangsa banjir di Kelantan merekodkan peningkatan manakala Terengganu merekodkan sedikit penurunan setakat jam 2 petang tadi.

Di KELANTAN, jumlah mangsa banjir meningkat kepada 8,151 orang daripada 2,626 keluarga berbanding 7,625 orang daripada 2,483 keluarga, pagi tadi.

Aplikasi Info Bencana Jabatan Kebajikan Masyarakat (JKM) memaklumkan 35 pusat pemindahan sementara (PPS) dibuka melibatkan 23 di Pasir Mas, Tanah Merah (enam) manakala masing-masing dua di Kuala Krai, Tumpat dan Pasir Puteh.

Sementara itu portal rasmi info banjir JPS menerusi laman web https://publicinfobanjir.water.gov.my melaporkan dua sungai utama di negeri itu berada pada paras amaran iaitu Sungai Golok di Kampung Jenob, Tanah Merah merekodkan bacaan 22.53 meter (m) dan Sungai Kelantan di Temangan, Machang (15.73m).

Di TERENGGANU, jumlah mangsa banjir mencatatkan sedikit penurunan iaitu 17,507 orang daripada 4,477 keluarga setakat 2 petang ini, berbanding 17,742 orang daripada 4,557 keluarga pada 8 pagi tadi.

PPS juga berkurangan kepada 117 buah berbanding 141 PPS pagi tadi iaitu 29 di Dungun, Kemaman (28), Hulu Terengganu (21), Setiu (13), Besut (10), Kuala Terengganu (sembilan), Kuala Nerus (enam) dan Marang (satu).

Sekretariat Jawatankuasa Pengurusan Bencana Negeri memaklumkan jumlah mangsa tertinggi masih di Kemaman iaitu seramai 8,316 orang diikuti Hulu Terengganu (3,706), Dungun (3,106), Kuala Terengganu (709), Besut (569), Setiu (553), Kuala Nerus (543) dan Marang (lima).

Sementara itu, Jabatan Pengairan dan Saliran melalui laman web https://publicinfobanjir.water.gov.my melaporkan kebanyakan sungai semakin surut dan ketika ini hanya dua sungai di dua daerah masih melebihi paras bahaya iaitu Sungai Kemaman di daerah Kemaman dan Sungai Dungun (Dungun).


Kes bunuh diri meningkat 81 peratus pada 2021: Menteri Kesihatan

Kes bunuh diri di negara ini meningkat 81 peratus dengan 1,142 kes dilaporkan tahun lalu berbanding 631 kes pada 2020, kata Menteri Kesihatan Khairy Jamaluddin, hari ini (10 September 2022).

Jumlah itu adalah berdasarkan rekod Polis Diraja Malaysia (PDRM), yang turut melaporkan 467 kes bunuh diri dalam tempoh enam bulan pertama tahun ini, katanya.

Sehubungan itu, katanya Kementerian Kesihatan (KKM) akan terus komited mendidik dan melatih masyarakat berhubung masalah kesihatan mental, pencegahan tingkah laku bunuh diri serta menghapuskan stigma terhadap tingkah laku itu.

“Dengan usaha itu, kita berharap individu yang terkesan akan mendapat bantuan dan sokongan, seterusnya dapat menurunkan kadar kematian akibat bunuh diri.

“Faktor penyumbang tingkah laku bunuh diri ini adalah pelbagai dan kompleks, seperti isu psikososial dan persekitaran, isu kewangan merangkumi kehilangan sumber pendapatan atau pekerjaan, penyakit mental seperti kemurungan, kurang sokongan sosial dan penyalahgunaan substans,” katanya dalam kenyataan sempena Hari Pencegahan Bunuh Diri Sedunia 2022, hari ini.

Beliau berkata, tema tahun ini adalah ‘Let’s TALK Minda Sihat: Bertindak Segera, Harapan Terbina’, yang menumpukan pada peranan masyarakat untuk mencegah tingkah laku bunuh diri dan membantu menambah baik kualiti hidup individu yang terkesan.

Khairy turut berkongsi data daripada Pertubuhan Kesihatan Sedunia (WHO), yang melaporkan lebih daripada 703,000 kematian akibat bunuh diri dicatatkan setiap tahun di seluruh dunia, atau purata satu kematian bagi setiap 40 saat.

“Bunuh diri adalah satu daripada 10 penyebab utama kematian di dunia dan penyebab keempat kematian bagi mereka yang berusia 15 tahun hingga 29 tahun.

“Bagi setiap nyawa yang terkorban, dianggarkan 135 ahli keluarga atau rakan akan terkesan serta mengalami impak secara emosi, sosial dan ekonomi.

“Tindakan segera secara bersama amat penting di setiap peringkat bagi menangani tingkah laku bunuh diri, membabitkan individu, keluarga, komuniti, pihak berkepentingan seperti pembuat dasar, ahli politik, semua agensi kerajaan dan swasta serta pertubuhan bukan kerajaan (NGO),” katanya.

Khairy berkata, KKM proaktif menangani isu tingkah laku bunuh diri, melalui Pelaksanaan Usaha Dekriminalisasi Cubaan Bunuh Diri bagi menggalakkan mereka yang terkesan tampil mendapatkan bantuan.

“Inisiatif lain adalah Pembangunan Sistem Registri Bunuh Diri dan Kematian Fatal Kebangsaan (NSFIRM), yang dijangka akan beroperasi pada tahun depan. Sistem ini membolehkan statistik terperinci dan tepat berkaitan kejadian bunuh diri diperoleh yang membolehkan usaha pencegahan secara bersasar dapat dilaksanakan,” katanya.

Katanya, KKM juga melaksanakan sesi libat urus dengan pihak PDRM serta Jabatan Bomba dan Penyelamat dalam pelaksanaan Latihan Pencegahan Bunuh Diri kepada first responders (orang pertama) bagi meningkatkan kemahiran pengendalian kes tingkah laku bunuh diri.

Dalam pada itu, Khairy memaklumkan, KKM bekerjasama dengan Kementerian Pendidikan (KPM) bagi memperkasakan Program Minda Sihat Sekolah, yang mana antara lain merujuk pelajar yang dikenal pasti mengalami masalah kemurungan dan tingkah laku bunuh diri ke fasiliti kesihatan untuk rawatan.

“KKM juga menjalankan kempen advokasi Kempen Let’s TALK Minda Sihat kepada kumpulan sasar, secara menyeluruh merentas agensi dan secara bersepadu, termasuk membabitkan media massa, media sosial dan pihak berkepentingan.

“KKM juga mengambil inisiatif untuk membangunkan Pusat Kecemerlangan Kesihatan Mental Kebangsaan (NCEMH) iaitu pusat yang menempatkan perkhidmatan Talian Bantuan Krisis Kesihatan Mental dan memberi bantuan kepada mereka yang memerlukan,” katanya.


Jangka hayat turun akibat Covid-19: Kajian Universiti Oxford

Pandemik Covid-19 didapati menurunkan jangka hayat manusia sepanjang tempoh 2020 – jumlah terbesar sejak Perang Dunia Kedua – menurut kajian Universiti Oxford yang diterbitkan hari ini.

Dengan jangka hayat lelaki Amerika Syarikat (AS) turun lebih daripada dua tahun, kajian itu mendapati jangka hayat manusia turun enam bulan pada 2020 berbanding 2019 di 22 daripada 29 negara yang terbabit dalam penyelidikan itu, merangkumi Eropah, AS, dan Chile.

Secara keseluruhan terdapat penurunan jangka hayat di 27 daripada 29 negara, menurut kajian itu.

Universiti Oxford memaklumkan kebanyakan penurunan jangka hayat di pelbagai negara berbeza kemungkinan besar ada kaitan dengan jumlah kematian akibat Covid-19.

Sehingga kini, dianggarkan hampir lima juta kematian akibat Covid-19 dilaporkan di seluruh dunia.

“Kenyataan bahawa hasil penyelidikan kami menyoroti kesan besar yang secara langsung disebabkan oleh Covid-19 menunjukkan betapa dahsyatnya kejutan bagi banyak negara,” kata pengarang bersama analisis tersebut, yang diterbitkan dalam International Journal of Epidemiology, Dr Ridhi Kashyap.

Penurunan jangka hayat itu lebih ketara membabitkan lelaki berbanding wanita di kebanyakan negara, terutama di AS yang menyaksikan ianya turun sebanyak 2.2 tahun berbanding 2019.

Di AS, peningkatan kes kematian lebih banyak membabitkan golongan yang masih bekerja dan berumur di bawah 60 tahun, manakala di Eropah, kematian melibatkan individu berusia 60 tahun ke atas menjadi penyumbang utama kes keseluruhan.

Dr Kashyap menggesa lebih banyak negara, termasuk negara berpendapatan rendah dan sederhana, supaya mengemaskinikan kes kematian supaya kajian lebih meluas dapat dilakukan.

Minggu lalu, Jabatan Perangkaan Britain (ONS) menganggarkan jangka hayat lelaki di United Kingdom (UK) turun untuk pertama kalinya dalam tempoh 40 tahun susulan kesan Covid-19.

Lelaki yang dilahirkan antara 2018 dan 2020 dijangka hidup hingga berusia 79 tahun, turun dari 79.2 untuk tempoh 2015 hingga 2017, menurut ONS. – Agensi


Malaysia kutuk pemimpin politik Denmark bakar al-Quran

Malaysia mengecam sekeras-kerasnya tindakan provokasi oleh pemimpin parti Stram Kurs, Denmark, Rasmus Paludan yang membakar senaskhah al-Quran di Linkoping, Sweden.

Kementerian Luar (Wisma Putra) dalam satu kenyataan pada Ahad menyifatkan tindakan itu melangkaui batas dan norma hak kebebasan bersuara, lapor Bernama.

“Tindakan itu merupakan suatu usaha provokasi dan menghasut kebencian yang mesti ditolak semua pihak yang inginkan keamanan dan hidup bersama dalam budaya damai.

“Malaysia juga menekankan kepentingan menghapuskan semua bentuk keganasan dan kebencian, termasuk Islamofobia.

“Malaysia akan terus bekerjasama rapat dengan komuniti antarabangsa bagi mencegah dan menghapuskan sentimen Islamofobia dan pelampau agama,” menurut kenyataan itu.

Menurut laporan media, pada Khamis pemimpin Denmark dari parti sayap kanan Stram Kurs bertindak membakar senaskah al-Quran di kawasan didiami majoriti penduduk beragama Islam di Sweden.

Paludan dilaporkan melakukan tindakan tersebut di kawasan terbuka di selatan Linkoping dan tidak menghiraukan orang ramai yang membantah perbuatannya itu.


Peguam persoal mengapa Guan Eng belum didakwa lagi?

Seorang peguam mempersoalkan mengapa pihak berkuasa sehingga hari ini masih belum mendakwa Lim Guan Eng ke muka pengadilan berhubung ucapan berbaur perkauman yang didedahkan media sebelum ini.

Peguam, Muhammad Rafique Rashid Ali membandingkan tempoh masa yang diambil oleh pihak polis dalam kes Menteri Besar Kedah Datuk Seri Muhammad Sanusi Md Nor dengan Guan Eng yang sehingga hari ini masih tidak didakwa.

Beliau merujuk kepada kes siasatan Pengerusi DAP itu berhubung ucapannya yang menyentuh isu 3R (kaum, agama dan raja) dalam satu majlis di Jelutong, Pulau Pinang 7 Julai lalu.

Beliau berkata, proses siasatan yang laju dan tidak lembab wajar dipuji dan sepatutnya dijalankan oleh pihak polis terutamanya kes Sanusi hanya perlu dinilai melalui kata-kata dalam ucapannya sama ada wujud elemen hasutan sebelum dibawa ke peringkat pertuduhan.

Bagaimanapun, beliau menegaskan, sekiranya itulah proses siasatan yang dikenakan terhadap Sanusi ianya juga sepatutnya menjadi proses yang sama dikenakan terhadap mana-mana siasatan melibatkan ahli-ahli politik dalam anggota kerajaan campuran pimpinan Pakatan Harapan (PH) dan Barisan Nasional (BN).

“Yang mengkritik dan menggunakan 3R juga harus dikenakan tindakan yang sama juga. Kalaulah telah pun dipanggil dalam masa empat hari selepas itu pun dituduh.

“Maka, Lim pun samalah,” katanya dipetik laporan MalaysiaNow.

Semalam, Sanusi didakwa di Mahkamah Sesyen Selayang atas dua pertuduhan kerana membuat kenyataan berbaur hasutan mengenai pelantikan rakan sejawatnya di Selangor, Datuk Seri Amirudin Shari ketika berucap dalam ceramah politik.

Beliau didakwa hanya selepas empat hari hadir memberi keterangan dan rakaman percakapan kepada pihak polis.

Sanusi turut didakwa mengeluarkan kata-kata berbaur hasutan berhubung penubuhan kerajaan campuran.

Bercakap lebih lanjut, Rafique berkata perbezaan itu seolah-olah memberi bayangan terdapat layanan yang tidak sama dalam kedua-dua siasatan terhadap ahli-ahli politik tersebut.

Perkembangan ini lebih jelas apabila seseorang yang berada dalam blok pembangkang menerima “kelajuan” yang lebih cepat berbanding pemimpin yang berada dalam blok kerajaan.

Selepas pendakwaan terhadap Sanusi, Rafique turut membangkitkan persoalan mengenai keazaman PH yang selama ini dilihat aktif memperjuangkan pemansuhan Akta Hasutan 1948 dan sering kali menggelar akta itu sebagai satu akta yang sudah lapuk.

Namun kini, selepas berjaya membentuk kerajaan baru di Putrajaya, PH dilihat masih bergantung dengan pendakwaan terhadap musuh politik mereka menggunakan akta tersebut.

Katanya, terdapat beberapa seksyen dalam undang-undang yang membenarkan pertuduhan meskipun melibatkan sensitiviti kesultanan dan diraja tanpa perlu menggunakan Akta Hasutan.

Contohnya, Seksyen 499 Kanun Keseksaan yang memperuntukkan mengenai kesalahan atau jenayah fitnah dan jika sabit kesalahan boleh didakwa mengikut Seksyen 500 yang membawa hukuman penjara sehingga dia tahun atau denda atau kedua-duanya sekali.

“Jadi, tak perlulah nak gunakan undang-undang lapuk macam Akta Hasutan 1948 yang mereka sendiri kata akan hapuskan dan mansuhkan.”

Mengulas lanjut, Rafique juga menyedari perkembangan terbaru dalam kalangan penyokong kerajaan campuran di mana mereka juga dilihat seolah-olah meraikan penggunaan Akta Hasutan setiap kali melibatkan siasatan terhadap pemimpin pembangkang.


Kerajaan janjikan perkhidmatan kesihatan terbaik, kata PM

Perdana Menteri, Tan Sri Muhyiddin Yassin sekali lagi memberi jaminan kerajaan Perikatan Nasional (PN) komited menyediakan akses kesihatan terbaik kepada rakyat negara ini dan warga asing yang menetap di Malaysia, khususnya ketika pandemik Covid-19 sekarang.

Dalam kenyataan sempena Hari Kesihatan Sedunia hari ini, beliau mengajak semua pihak menjaga kesihatan diri dan berusaha mengamalkan gaya hidup yang sihat melalui pemakanan atau diet yang seimbang serta melakukan aktiviti riadah dengan lebih kerap.

“Sehingga awal bulan April 2021, lebih 130 juta orang di seluruh dunia telah dijangkiti virus Covid-19 dan mencatatkan lebih 2.85 juta kematian.

“Di Malaysia pula, sebanyak 353,329 kes jangkitan Covid-19 telah direkodkan sehingga 6 April 2021 dengan 1,300 kes kematian akibat Covid-19 dilaporkan.

“Walaupun jangkitan Covid-19 di Malaysia telah mula menunjukan trend penurunan, situasinya masih belum stabil. Kita telah bersama-sama berdepan dengan ancaman wabak Covid-19,” katanya.

Perdana Menteri turut mengucapkan terima kasih dan syabas kepada seluruh petugas barisan hadapan kesihatan atas usaha dan kerja keras tanpa jemu memberikan perkhidmatan yang terbaik, terutamanya dalam situasi pandemik Covid-19.

Dalam ucapan berasingan merasmikan penutup Ekspo dan Sidang Kemuncak Pendidikan TVET 2021, Muhyiddin berkata, Pendidikan Teknikal dan Latihan Vokasional (TVET) adalah antara pilihan yang sesuai untuk pelajar yang masih mencari arah masa depan kerjaya.

Katanya, TVET bukanlah pengajian kelas kedua untuk mereka yang tercicir atau kurang cemerlang, sebaliknya, kerjaya berasaskan kemahiran yang ditawarkan menerusi pengajian TVET mampu menjanjikan pendapatan lumayan.

“Bagi anak-anak dan ibu bapa yang berada di persimpangan jalan dalam mencari arah masa depan kerjaya yang sesuai, saya ingin yakinkan saudara dan saudari bahawa pengajian TVET adalah antara pilihan yang sesuai,”katanya.


Acuan PRN Melaka mampu beri UMNO menang besar di Johor, kata Naib Presiden

Kemenangan besar dijangka menjadi milik UMNO sekiranya acuan sama digunakan semasa Pilihan Raya Negeri (PRN) Melaka di Johor nanti.

Naib Presiden UMNO, Datuk Seri Mahdzir Khalid menyifatkan strategi yang digunakan semasa di Melaka boleh juga diaplikasi jentera parti di Johor bagi memastikan satu lagi kemenangan bergaya dalam PRN.

“Apa juga yang diputuskan oleh parti, kita akan memberikan sokongan penuh kepada Barisan Nasional (BN).

“Templat (PRN Melaka) boleh digunakan. Berdasarkan PRN Melaka, ia nampak beri kelebihan,” katanya dipetik laporan BH.

UMNO meletak sasaran untuk bertanding sekurang-kurangnya 42 daripada 56 kerusi Dewan Undangan Negeri (DUN) dalam PRN Johor.

Timbalan Presiden UMNO, Datuk Seri Mohamad Hasan, dilaporkan berkata jumlah itu belum mengambil kira kerusi DUN bagi parti komponen BN yang lain.

Beliau berkata, parti itu masih di peringkat perbincangan bersama rakan komponen dan akan memutuskan jumlah akhir tidak lama lagi.

Sabtu lalu, Sultan Johor, Sultan Ibrahim Iskandar berkenan menandatangani watikah pembubaran DUN Johor bagi memberi laluan kepada PRN diadakan.

Pada hari sama, Sultan Ibrahim berkenan menerima mengadap Menteri Besar, Datuk Hasni Mohammad jam 5 petang di Istana Bukit Serene, Johor Bahru.

Minggu lalu, Hasni memberi jaminan sistem penyampaian kerajaan negeri tidak akan terganggu sekiranya PRN diadakan di negeri itu dan jentera kerajaan akan terus berfungsi sepanjang tempoh berkenaan.


Tujuh ADUN PH dilantik Exco kerajaan DAP-UMNO Perak

Kerajaan DAP-UMNO Perak pimpinan Pengerusi Badan Perhubungan UMNO Perak Saarani Mohamad memilih tujuh Ahli Dewan Undangan Negeri (ADUN) Pakatan Harapan (PH) – empat daripada DAP, PRK (dua) dan AMANAH (satu) – sebagai Ahli Exco kerajaan negeri.

Manakala hanya tiga sahaja yang mewakili UMNO menjadi Exco iaitu ADUN Lintang Mohd Zolkafly Harun, Salbiah Mohamed (Temengor) dan Khairudin Abu Hanipah (Belanja).

Dalam Pilihan Raya Umum Ke-15 (PRU-15) 19 November lalu, Perikatan Nasional (PN) memenangi 26 kerusi, berbanding PH (24) dan BN (sembilan, termasuk lapan daripada UMNO).

Bagaimanapun, Saarani menunjukkan wajah sebenar parti UMNO apabila tunduk dan duduk di bawah DAP setelah tertarik dengan jawatan Menteri Besar yang ditawarkan kepadanya.

Sepuluh ADUN kerajaan DAP-UMNO itu hari ini mengangkat sumpah jawatan di hadapan Sultan Perak Sultan Nazrin Shah di Istana Iskandariah, Kuala Kangsar.

Mewakili UMNO adalah ADUN Lintang Mohd Zolkafly Harun, Salbiah Mohamed (Temengor) dan Khairudin Abu Hanipah (Belanja).

ADUN PKR ialah Mohd Azlan Helmi (Tualang Sekah) dan Sandrea Ng Shy Ching (Teja) manakala AMANAH, Mohammad Nizar Jamaluddin (Sungai Rapat).

DAP pula diwakili bekas Exco A Sivanesan yang juga ADUN Sungkai, Loh Sze Yee (Jalong), Teh Kok Lim (Aulong) dan Woo Kah Leong (Pasir Bedamar).

Saarani mengangkat sumpah jawatan sebagai menteri besar semalam.


UMNO bertukar jadi parti ‘air mata’, tak pedulikan rakyat, kata Rafizi

Timbalan Presiden PKR Rafizi Ramli menyindir UMNO yang sejak beberapa bulan kebelakangan telah menjadi sebuah parti ‘air mata’ yang hanya memperjuangkan individu tertentu, bukan mengutamakan kemaslahatan rakyat.

Mengibaratkan tingkah laku UMNO seperti sebuah drama Melayu yang disiarkan stesen televisyen, calon Pakatan Harapan (PH) bagi kerusi Parlimen Pandan berkata tatkala rakyat sibuk mengatasi masalah yang dihadapi, UMNO memikirkan individu tertentu, termasuk Datuk Seri Najib Razak dan Datin Seri Rosmah Mansor.

“Enam tujuh bulan kebelakangan ini UMNO dah jadi parti tele drama menangis Melayu kalaulah kita boleh tengok TV… tiap-tiap hari bila buka sahaja nampak Rosmah menangis… buka nampak Najib… buka anak Najib… buka Zahid menangis.

“Satu isu dia UMNO dan Barisan Nasional (BN)… orang duk sibuk pasal harga barang naik, budak tak ada kerja, pasal banjir, pasal gaji… tapi UMNO fikir pasal apa? Rosmah rindu kepada Najib.

“(UMNO) panggil satu Malaysia… perjumpaan tergempar… 5,000 orang (hadir)… merah satu dewan. Kot la kita ingat dia nak cerita pasal gaji macam mana… ekonomi macam mana… harga barang macam mana.

“Satu saja dia (UMNO) cakap… kita rindu kepada Najib… kesian kepada Najib, dia tak dapat kopi yang dia suka. Sebab itu saya kata masuk pilihan raya ini, kita kena fikir betul-betul parti pilihan kita itu yang kita suka terpulang (untuk menubuhkan kerajaan),” katanya pada Jelajah Trak Ayuh Malaysia di Parlimen Kuala Pilah, malam tadi (Ahad, 23 Oktober 2022).

Rafizi yang juga bekas ahli Parlimen Pandan berkata beliau tidak kisah kerajaan mana yang akan mentadbir negara selepas Pilihan Raya Umum Ke-15 (PRU-15), 19 November depan, tetapi mengingatkan pemimpin yang menjadi menteri perlu menyelesaikan masalah rakyat.

Menurutnya masalah yang dihadapi rakyat sekarang ini adalah berpunca daripada pentadbiran UMNO dan BN sebelum 2018, yang meninggalkan beban hutang kepada negara sehingga yang menanggungnya ialah rakyat.

“Selama 60 tahun UMNO dan BN memerintah dan hasil daripada kekuasaan dia (UMNO)… munculah masalah sekarang… jika dia (UMNO) tahu bagaimana hendak menyelesaikan masalah, maka tidak timbullah masalah sekarang,” tambahnya lagi.

Rafizi berkata sebaliknya, sekarang ini UMNO dan BN memainkan isu sentimen perkauman untuk meraih undi dengan menakut-nakutkan orang Melayu yang didakwa akan menjadi boneka kepada kaum Cina.

“Saya nak kata bodoh kan… bodoh punya UMNO, BN… saya ni Melayu… bila UMNO/BN kata begitu kalau undi PH… Cina dengan India berkuasa Melayu yang ada ni boneka… (maknanya) dia hina orang Melayu sendiri.

“Masuk pilihan raya ni UMNO/BN… dia tak dak modal dah dia nak cakap pasal gaji, masalah rakyat dia tak boleh sebab dia tahu kerosakan itu datangnya daripada dia juga.

“Kalau pun yang muda-muda yang nak jadi menteri daripada UMNO/BN ni dia pun tak cerdik mana. Tak tahu macam mana nak buat.

“Jadi satu-satunya yang dia akan mainkan ialah dia mainkan sentimen perkauman untuk orang Melayu… dengan buat cerita yang tak betul,” katanya.